WARGA ASING TIDAK PAKAI PELITUP MUKA, TUNJUK ISYARAT LUCAH DITAHAN

KUALA LUMPUR: Polis menahan seorang lelaki bukan warganegara yang tular selepas tidak memakai pelitup muka dan mengeluarkan kata-kata kesat serta menunjukkan isyarat lucah kepada pengawal keselamatan di sebuah pasar raya di Jalan Ampang, Kuala Lumpur.

Ketua Polis Daerah Wangsa Maju, Ashari Abu Samah berkata, suspek telah hadir di Ibu Pejabat Polis Daerah (IPD) Wangsa Maju untuk memberi keterangan setelah menyedari videonya tidak memakai pelitup muka tular di media sosial.

“Pihak polis kemudiannya telah menahan suspek berkenaan untuk siasatan lanjut.

“Suspek merupakan warganegara Kanada berumur 44 tahun dan bekerja serta menetap di Kuala Lumpur,” katanya dalam kenyataan hari ini.

Ujar beliau kes disiasat di bawah Seksyen 269 Kanun Keseksaan, Seksyen 14 Akta Kesalahan Kecil dan Peraturan 18 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan).

Beliau dalam pada itu menasihatkan orang ramai supaya sentiasa mengikut Prosedur Operasi Standard (SOP) yang telah ditetapkan oleh pihak Kementerian Kesihatan Malaysia (KKM).

Orang ramai yang mempunyai maklumat dalam kejadian ini boleh tampil memberi maklumat atau menghubungi IPD Wangsa Maju di talian 03-92899222 atau Hotline Polis Kuala Lumpur di talian 03-21159999 atau mana- mana balai polis berhampiran. – AlHijrah Online


PENYELAM REMAJA WARGA BELANDA DISAHKAN MENINGGAL DUNIA

MERSING: Penyelam remaja warga Belanda Nathen Renze Chesters, 14, yang hilang di Pulau Tokong Sanggol pada Rabu lepas, disahkan telah meninggal dunia selepas tidak dapat bertahan akibat terlalu lemah.

Pengarah Agensi Penguatkuasaan Maritim Malaysia (APMM) Johor Laksamana Pertama Maritim Nurul Hizam Zakaria berkata perkara itu disahkan sendiri oleh bapa mangsa Adrian Peter Chesters.

“Pihak Pusat Penyelaras Mencari dan Menyelamat Maritim (MRSC) Johor Bahru telah memaklumkan kepada pihak berkuasa Indonesia bagi membantu mencari remaja terbabit yang dipercayai telah meninggal dunia dan hanyut ke perairan Indonesia,” menurutnya dalam kenyataan hari ini.

Beliau berkata APMM telah menamatkan Op Carilamat pada 1.30 tengah hari tadi susulan penemuan tiga daripada empat penyelam yang hilang.

Pada Rabu lepas, empat penyelam warga asing dilaporkan hilang di perairan Pulau Tokong Sanggol, kira-kira sembilan batu nautika dari Tanjung Leman di sini.

Bagaimanapun, jurulatih selam warga Norway Kristine Grodem, 35, ditemukan selamat dalam keadaan terapung lengkap dengan pakaian dan peralatan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi Khamis lepas.

Adrian Peters, 46, yang merupakan warga British, dan Alexia Alexandra Molina, 18, seorang warga Perancis, pula ditemukan selamat oleh nelayan tempatan pada kira-kira 1 pagi.–AlHijrah Online


MAIWP LANCAR PROJEK LAMAN CENDAWAN UNTUK ASNAF DI LABUAN

LABUAN: Majlis Agama Islam Wilayah Persekutuan (MAIWP) Labuan melancarkan projek Laman Cendawan bernilai RM193,720 di Kampung Sungai Buton hari ini.

Projek bertujuan membantu menaik taraf golongan asnaf itu melibatkan pembinaan lima rumah cendawan berkeluasan 2,800 kaki persegi di kawasan seluas tujuh hektar milik MAIWP.

Pengerusi Pusat Pungutan Zakat (PPZ) MAIWP Tan Sri Dr Abdul Aziz Abd Rahman ketika melancarkan projek itu berkata setiap rumah cendawan itu berkeluasan 300 kaki persegi dengan mampu memuatkan 4,000 bongkah cendawan pada satu-satu masa.

Beliau berkata setiap rumah cendawan dikendalikan oleh seorang asnaf yang dilantik berdasarkan minat dan kecenderungan meningkatkan ekonomi dalam bidang pertanian serta melepasi proses tapisan MAIWP.

“Objektif program rintis pertanian ini untuk membantu golongan asnaf terus berdikari dan sentiasa berusaha untuk keluar dari kepompong kemiskinan,” katanya.

Program berkonsepkan pertanian bandar itu juga dilihat mampu mewujudkan ekosistem menjana pendapatan pelbagai pihak di samping mendukung misi dan visi keterjaminan makanan negara.

Abdul Aziz berkata MAIWP menganggarkan sebuah rumah cendawan boleh mengeluarkan maksimum tujuh kilogram hasil tuaian cendawan sehari.

“Projek ini merangkumi struktur bangunan rumah cendawan, sistem pengairan dan elektrik, rak dan bongkah cendawan serta pembersihan tanah,” katanya dan menambah projek berkenaan melibatkan kerjasama Jabatan Pertanian Labuan, Pertubuhan Peladang dan Lembaga Pemasaran Pertanian Persekutuan (FAMA). — AlHijrah Online


TV ALHIJRAH MENANG ANUGERAH PESANAN KHIDMAT AWAM TERBAIK MCMC

KUALA LUMPUR: Stesen televisyen Islam utama negara TV AlHijrah diumum pemenang Anugerah Pesanan Khidmat Awam Terbaik untuk Televisyen (swatsa) sempena MCMC Star Rating Awards 2021 yang diadakan malam semalam.

Anugerah yang disampaikan oleh Ketua Setiausaha Kementerian Komunikasi dan Digital Datuk Seri Mohammad Mentek itu diterima oleh Ketua Kumpulan Integrasi Media dan Hal Ehwal Korporat TV AlHijrah Saifulizan Sidek.

Penganugerahan oleh Suruhanjaya Komunikasi dan Multimedia (MCMC) itu mengambil kira syarat-syarat ketat yang meliputi keperluan kawal selia, kepuasan pengguna dan tanggungjawab sosial korporat kepada masyarakat.

Saifulizan berkata, anugerah itu satu penghargaan kepada TV AlHijrah atas usaha dan sifat prihatin terhadap keperluan masyarakat melalui kandungan televisyen.

“Sebagai sebuah stesen televisyen Islam kita sentiasa berusaha menghasilkan kandungan-kandungan bermanfaat dan diperlukan rakyat terutama dari sudut rohani.

“Usaha seperti itu pastinya akan kami teruskan dan anugerah ini satu motivasi kepada warga kerja TV AlHijrah,” katanya ketika ditemui selepas majlis berkenaan.

Selain TV AlHijrah, 19 lagi anugerah lain-lain kategori disampaikan kepada 23 penerima yang layak di majlis yang turut dihadiri Menteri Komunikasi dan Digital Fahmi Fadzil dan Timbalannya Teo Nie Ching.

Anugerah yang dianjurkan dua tahun sekali ini memberi pengiktirafan kepada pemegang lessen di bawah bidang kuasa MCMC.

Ia diadakan untuk mengalakkan persaingan sihat dalam kalangan penyedia perkhidmatan dan memastikan perkhidmatan yang terbaik disediakan kepada pengguna. – AlHijrah Online


COVID-19: 55 KES PULIH, 94 KES BAHARU, TIADA KEMATIAN HARI INI

PUTRAJAYA: Kementerian Kesihatan Malaysia (KKM) hari ini mengumumkan 94 kes baharu positif COVID-19 sehingga 12 tengah hari ini, menjadikan jumlah kes positif COVID-19 di Malaysia sebanyak 5,945.

Ketua Pengarah Kesihatan Datuk Dr Noor Hisham Abdullah berkata, daripada jumlah 94 kes baharu berkenaan 72 kes adalah kes import melibatkan warganegara dan pelajar Malaysia yang pulang dari Indonesia.

“Manakala 55 kes telah pulih dan dibenarkan discaj pada hari ini menjadikan jumlah kumulatif kes yang telah pulih sepenuhnya dari COVID-19 dan telah discaj daripada wad ialah 4,087 kes.

“Dimaklumkan bahawa tiada pertambahan kes kematian berkaitan COVID-19. Justeru, jumlah kumulatif kes kematian COVID-19 di Malaysia kekal 100 kes,” katanya pada sidang media mengenai perkembangan terkini COVID-19 di sini, hari ini. — BERNAMA


KEMALANGAN 12 KENDERAAN DI TAMBAK JOHOR, PEMANDU LORI DITAHAN

JOHOR BAHRU: Polis menahan seorang pemandu lori yang terlibat dalam kemalangan melibatkan 12 kenderaan di Tambak Johor menghala ke Singapura, di sini hari ini.

Ketua Polis Daerah Johor Bahru Selatan ACP Raub Selamat berkata lelaki tempatan berumur 34 tahun itu ditahan pada 1.15 tengah hari tadi.

Beliau berkata hasil siasatan mendapati kemalangan yang berlaku pukul 9.25 pagi tadi adalah berpunca daripada masalah teknikal yang dialami lori membawa muatan habuk batu itu.

“Lori dipandu individu itu telah hilang kawalan lalu melanggar 11 kenderaan di hadapannya.

“Hasil siasatan awal mendapati lori yang dipandu telah hilang kawalan kerana mengalami kerosakan teknikal di bahagian brek, lalu melanggar kenderaan lain di tempat kejadian,” katanya menerusi kenyataan, di sini hari ini.

Beliau berkata dalam kemalangan itu, enam kenderaan merupakan kenderaan tempatan, manakala enam lagi merupakan kenderaan asing.

Katanya selain lori berkenaan, sembilan daripadanya adalah kereta, dan masing-masing satu van dan bas.

Bagaimanapun, Raub berkata tiada kecederaan dilaporkan dalam kemalangan itu dan hasil ujian air kencing terhadap pemandu lori itu pula adalah negatif.

Kes disiasat mengikut Seksyen 42 (1) Akta Pengangkutan Jalan 1987. –AlHijrah Online


COVID-19: KEMATIAN DI CHINA CECAH 3,072

BEIJING: Angka kematian di China akibat koronavirus mencecah 3,072 kes hari ini, demikian menurut Suruhanjaya Kesihatan Negara.

Pihak berkuasa di China itu berkata 28 meninggal dunia dalam
tempoh 24 jam lalu sementara 99 kes baharu dikesan dengan jumlah kes jangkitan
mencecah 80,651.

Agensi berita Anadolu melaporkan sekurang-kurangnya 22,177
individu kini di bawah penjagaan kesihatan dan mereka yang didiscaj kekal pada
55,404 kes.

Sebelum ini, pihak berkuasa memaklumkan 16 hospital sementara di wilayah Hubei, yang juga pusat penularan wabak, akan ditutup secara berperingkat ekoran kekurangan kapasiti.

Pertama kali dikesan di Wuhan, China pada Disember lalu, virus
yang dikenali sebagai COVID-19, kini menular di 80 negara.

Jumlah kematian global kini menghampiri 3,500 dengan kira-kira 100,000 kes jangkitan direkodkan, menurut Pertubuhan Kesihatan Sedunia (WHO).

Sebagai langkah membendung penularan virus itu, beberapa negara menutup pintu sempadan dan menggantung perjalanan darat dan udara dari negara terjejas seperti China, Iran dan Itali.

WHO sebelum ini mengisytiharkan penularan wabak itu sebagai kecemasan global telah meningkatkan tahap amaran kepada “amat tinggi”. – Terjemahan AlHijrah Online


COVID-19: EMPAT KLUSTER BAHARU HARI INI

PUTRAJAYA: Empat kluster baharu COVID-19 dikesan hari ini, melibatkan beberapa kawasan di Sabah, Kuala Lumpur, Johor, Kelantan, Perak dan Negeri Sembilan.

Ketua Pengarah Kesihatan, Tan Sri Dr Noor Hisham Abdullah berkata kluster pertama iaitu Kluster Kupi-Kupi di daerah Penampang, Sabah dikesan pada 2 Disember lalu hasil saringan individu bergejala.

“Sehingga 9 Disember, seramai 12 individu telah disaring dan kesemuanya dikesan positif COVID-19 dalam kluster ini,” katanya dalam sidang media perkembangan COVID-19 di Kementerian Kesihatan hari ini.

Dr Noor Hisham berkata kluster seterusnya iaitu kluster Tapak Bina Ikon Bintang melibatkan daerah Lembah Pantai dan Kepong di Kuala Lumpur dengan kes dikesan bermula 9 Disember hasil saringan bersasar di tempat kerja sebuah tapak pembinaan.

Beliau berkata sehingga 9 Disember, 12 kes telah dikesan positif COVID-19 daripada 532 individu yang disaring dalam kluster tersebut.

Kluster ketiga yang melibatkan negeri Johor, Kelantan dan Perak iaitu Kluster Bandar Impian, hanya 9 individu sahaja yang positif daripada 58 individu yang disaring.

Bagi kluster keempat, Kluster Jalan Kemang, daripada 257 individu yang disaring, seramai 19 individu didapati positif.–AlHijrah Online


NAJIB BERSALAH ATAS TUJUH PERTUDUHAN, DIHUKUM PENJARA 12 TAHUN DAN DENDA RM210 JUTA

KUALA LUMPUR: Bekas Perdana Menteri Malaysia Datuk Seri Najib Tun Razak didapati bersalah atas tujuh pertuduhan penyelewengan dana SRC International Sdn Bhd bernilai RM42 juta.

Hakim Mahkamah Tinggi, Mohd Nazlan Mohd Ghazali membuat keputusan itu setelah mendapati pihak pendakwaan berjaya membuktikan kes terhadap semua pertuduhan ke atas Najib.

Mohd Nazlan juga berkata, pihak pembelaan gagal menimbulkan keraguan terhadap kes pasukan pendakwa raya.

Beliau mengambil masa kira-kira dua jam membaca penghakiman sebelum membuat keputusan sabit kesalahan.

Agensi berita Bernama melaporkan, Mahkamah Tinggi turut menjatuhkan hukuman penjara berjumlah 72 tahun dan denda RM210 juta terhadap bekas Perdana Menteri Datuk Seri Najib Tun Razak selepas mendapati beliau bersalah atas tujuh pertuduhan pecah amanah jenayah (CBT), pengubahan wang haram dan menyalahgunakan kedudukan melibatkan RM42 juta dana SRC International Sdn Bhd.

Bagaimanapun, Najib hanya perlu menjalani hukuman penjara selama 12 tahun setelah Mohd Nazlan memerintahkan hukuman penjara itu dilaksanakan serentak.

Ahli Parlimen Pekan itu dijatuhi hukuman penjara 10 tahun bagi setiap tiga pertuduhan kes CBT dan setiap kes pengubahan wang haram manakala 12 tahun penjara serta denda RM210 juta, atau penjara lima tahun dalam kes menyalahguna kedudukan.

Pasukan pendakwaan diketuai Timbalan Pendakwa Raya, Datuk V Sithambaram manakala peguam Tan Sri Muhammad Shafee Abdullah mewakili Najib. — AlHijrah Online


KEPUTUSAN STAM DIUMUM 30 JUN INI – KPM

KUALA LUMPUR: Keputusan peperiksaan Sijil Tinggi Agama Malaysia (STAM) Tahun 2021 akan diumumkan pada 30 Jun ini.

Kementerian Pendidikan dalam kenyataan hari ini memaklumkan calon sekolah boleh mendapatkan keputusan peperiksaan dari sekolah masing-masing mulai pukul 10 pagi manakala bagi calon persendirian, slip keputusan peperiksaan akan dihantar melalui pos pada tarikh yang sama.

“Di samping itu, calon sekolah dan persendirian juga boleh membuat semakan keputusan melalui kaedah secara dalam talian di pautan myresultstam.moe.gov.my untuk mendapatkan slip keputusan peperiksaan STAM 2021 mulai pukul 10 pagi pada 30 Jun hingga 6 petang pada 6 Julai.

“Selain itu, kaedah secara sistem pesanan ringkas (SMS) untuk mendapatkan rumusan keputusan peperiksaan STAM 2021 dengan menaip STAMNoKPAngkaGiliran dan hantar ke 15888 akan diaktifkan mulai pukul 10 pagi pada 30 Jun hingga 6 petang pada 6 Julai,” menurut kenyataan itu. —AlHijrah Online


RAJA PERMAISURI AGONG GESA GENCATAN SENJATA, BUKA KORIDOR BANTUAN TETAP KE GAZA

KUALA LUMPUR: Raja Permaisuri Agong Tunku Azizah Aminah Maimunah Iskandariah menggesa pemimpin dunia mendesak supaya gencatan senjata dilaksanakan segera dalam konflik Gaza-Israel dan membuka koridor bantuan kemanusiaan secara kekal ke Semenanjung Gaza.

Raja Permaisuri Agong bertitah tindakan pemimpin dunia perlu dalam menyokong usaha yang diselaraskan oleh organisasi kemanusiaan untuk menghantar bekalan penting dan membantu kumpulan tempatan di lapangan dalam menyediakan perkhidmatan kecemasan, selain menyelamatkan maruah rakyat yang sedang menderita.

“Kita tidak boleh membiarkan pengeboman berterusan…kita mesti secara kolektif menyeru agar permusuhan dihentikan segera. Saya berdiri di sini, untuk menyertai gesaan yang semakin meningkat untuk gencatan senjata segera dan saya merayu kepada pemimpin dunia untuk memberi tekanan ke arah usaha menamatkan kegilaan ini.

“Saya berdiri di sini bukan sahaja sebagai seorang Raja Permaisuri Agong tetapi sebagai seorang ibu, bersama anak-anak saya yang amat saya sayangi…Saya berdiri di sini sebagai seorang manusia dan kita mesti bersuara dan berkata ‘Berhenti, dan cukup-cukuplah!’.

“Saya berang dengan pencabulan hak asasi manusia yang serius ini, saya tidak boleh berdiam diri lagi… Saya bimbang untuk rakyat Gaza, demi keselamatan kanak-kanak, saya bimbang atas dasar kemanusiaan kita,” titah Tunku Azizah ketika menyampaikan Titah Diraja pada Sidang Kemuncak “United for Peace in Palestine: There is No Loss in Peace” (Bersatu demi Keamanan di Palestin: Tiada Kehilangan Untuk Keamanan” di Istanbul, Turkiye hari ini.

Teks ucapan baginda telah dihantar kepada Bernama.

Sidang kemuncak itu disertai oleh pasangan pemimpin dari pelbagai negara dan dihoskan oleh Wanita Pertama Turki, Emine Erdogan.

Tunku Azizah bertitah sejak konflik semakin meruncing, beratus-ratus ribu rakyat telah menggesa kerajaan mereka untuk menyokong usaha ke arah gencatan senjata dan para pemimpin harus mendengar suara tuntutan rakyat mereka.

“Mereka ini dari semua lapisan masyarakat, mengamalkan agama yang berbeza, dan bercakap bahasa yang berbeza tetapi mereka bercakap dalam satu suara – untuk menyeru kepada keamanan, untuk hidup dalam harmoni dan menghormati antara satu sama lain,” titah baginda.

Tunku Azizah bertitah tiada manusia harus hidup menderita, atau berada dalam ketakutan yang berterusan dan bimbang akan nyawa mereka dengan beribu-ribu mangsa pengeboman masih tersepit di bawah runtuhan bangunan.

Baginda turut melahirkan rasa sedih terhadap keadaan yang melanda Gaza kerana lebih 10,000 nyawa rakyatnya terkorban dalam tempoh sebulan dengan hampir separuh daripada mangsa adalah kanak-kanak, akibat kekejaman Israel terhadap Palestin.

“Mereka telah dinafikan dan disekat daripada menjalani kehidupan kanak-kanak dan keluarga yang normal. Ini sememangnya satu pencabulan secara serius terhadap hak asasi manusia…hak untuk menikmati kehidupan normal dan sempurna,” titah Tunku Azizah.

Baginda bertitah ingatan penting yang tidak boleh dilupakan sebagai seorang bergelar insan ialah, kesakitan dan penderitaan yang sedang dilalui dunia, justeru sebagai manusia, masyarakat dunia tidak boleh berhenti mendesak agar semua permusuhan dihentikan.

“Setiap negara yang menghadapi peperangan, kesusahan, dan konflik sekarang ini berhak untuk hidup dengan aman, saya dengan rendah hati bercakap mewakili setiap daripada mereka dan sebagai seorang Muslim, saya ingin mengingatkan anda bahawa menjadi kewajipan kita sebagai manusia untuk menuntut agar pengakhiran kepada semua permusuhan, sebagaimana kerap diingatkan bahawa, ‘perang membawa kesakitan, bukan keuntungan’, jadi marilah kita pilih keamanan demi hidup makmur,” titah baginda.

Sementara itu, dalam kenyataan bersama Pasangan Ketua-ketua Negara dan Kerajaan serta wakil negara pada sidang kemuncak itu dengan tegas menyuarakan bahawa mereka menolak sebarang percubaan untuk memindahkan penduduk awam Palestin dari tanah air mereka.

Menurut kenyataan itu, semua pihak wajib bertindak mengikut undang-undang antarabangsa, termasuk undang-undang kemanusiaan antarabangsa dan undang-undang hak asasi manusia antarabangsa, serta melihat kesan yang besar akibat perpindahan semasa konflik terhadap wanita, kanak-kanak dan warga tua.

Pasangan Ketua Negara dan Kerajaan serta wakil negara turut menggesa seluruh dunia bertindak segera dan secara kolektif untuk menghentikan pembunuhan beramai-ramai yang sedang berlaku di Gaza.

“Kami menyeru agar serangan Israel dihentikan serta-merta yang menyasarkan semua penempatan awam di Gaza, termasuk sekolah, hospital dan kemudahan perubatan lain, kem pelarian, kemudahan Pertubuhan Bangsa-Bangsa Bersatu dan tempat ibadat.

“Dalam hal ini, gencatan senjata segera yang akan menamatkan permusuhan dan pemberian bantuan kemanusiaan tanpa halangan, mencukupi dan selamat kepada orang awam di Gaza adalah amat diperlukan,” menurut kenyataan bersama itu.

Israel telah melancarkan serangan udara dan darat tanpa henti ke atas Semenanjung Gaza dan sehingga kini telah mengorbankan lebih 11,000 nyawa rakyat Palestin, termasuk lebih 7,800 wanita dan kanak-kanak dengan lebih 29,000 lagi cedera.–AlHijrah Online


KERAJAAN SEDIA ISYTIHAR DARURAT JIKA CUACA PANAS MELAMPAU

PUTRAJAYA: Kerajaan sedia mengisytiharkan darurat jika cuaca panas di negara ini mencapai tahap suhu melampau, kata Timbalan Perdana Menteri Datuk Seri Zahid Hamidi.

Beliau yang juga Pengerusi Agensi Pengurusan Bencana Negara (NADMA) berkata Arahan 20 Majlis Keselamatan Negara (MKN) akan diaktifkan berhubung pengisytiharan darurat, sekiranya cuaca panas melampau berterusan.

“Kita sedang pantau 24 jam. Kalau ada darurat kita akan buat pengumuman. Buat masa ini belum lagi,” katanya pada sidang media selepas mempengerusikan Mesyuarat Jawatankuasa Pengurusan Bencana Pusat (JPBP) Bilangan 1 2023 di Perdana Putra di sini, hari ini.

Katanya operasi pembenihan awan juga akan dilakukan di tujuh lokasi bagi mengisi empangan yang menunjukkan kadar paras air merosot iaitu di Sungai Muda dan Sungai Kedah di Kedah; Sungai Melaka (Melaka); Sungai Kelantan (Kelantan); Sungai Klang (Selangor); Sungai Bernam (sempadan Perak dan Selangor); dan Sungai Similajau di Sarawak.

Ahmad Zahid berkata operasi berkenaan melibatkan Angkatan Tentera Malaysia (ATM) dan Jabatan Meteorologi Malaysia (MetMalaysia), malah beliau sendiri akan menyertai tinjauan di Sungai Muda dan Sungai Kedah petang ini untuk melihat sama ada keadaan awan sesuai untuk proses pembenihan.

Selain itu, beliau berkata mesyuarat hari ini turut dimaklumkan terdapat 406 lokasi berisiko berlakunya kebakaran terbuka disebabkan kawasan bertanah gambut.

“Sebanyak 616 operasi pemantauan beroperasi 24 jam sedang dilaksanakan di kawasan-kawasan yang selalu berlaku kebakaran, terutama kategori kawasan kebun dan ladang, hutan, belukar berlalang dan kawasan sampah,” katanya.

Dalam pada itu, katanya terdapat 101 telaga tiub telah dibina bagi memudahkan operasi memadam kebakaran hutan yang jauh dari sumber air dan di kawasan sering berlaku kebakaran. — AlHijrah Online


KANAK-KANAK PEREMPUAN LEMAS DALAM KOLAM RENANG

IPOH: Seorang kanak-kanak perempuan berusia tiga tahun ditemukan lemas di dalam kolam renang rumah milik jiran datuknya di Tambun di sini semalam.

Ketua Polis Perak Datuk Seri Mohd Yusri Hassan Basri berkata kejadian dipercayai berlaku pada pukul 6.30 petang selepas abang mangsa yang berusia 15 tahun menjumpai mangsa dalam keadaan terapung dalam kolam renang tersebut.

“Siasatan awal mendapati mangsa bersama ibunya menziarahi ahli keluarga yang berada di sebuah rumah lot yang dimiliki oleh jiran kepada datuk mangsa.

“Hasil bedah siasat yang dilakukan di Jabatan Forensik Hospital Raja Permaisuri Bainun Ipoh di sini mendapati mangsa meninggal dunia akibat mati lemas,” katanya dalam satu kenyataan hari ini.

Sehubungan dengan itu, Mohd Yusri berkata kes tersebut disiasat di bawah Seksyen 33(1), Akta Kanak-kanak 2001 (Akta 611) kerana membiarkan kanak-kanak tinggal tanpa pengawasan yang berpatutan.

Menurutnya kejadian itu adalah kes keempat mati lemas melibatkan mangsa kanak-kanak di daerah Ipoh pada tahun ini yang berpunca daripada ketinggalan ibu bapa atau penjaga.

“Pihak polis amat memandang serius tentang perkara ini dan akan mengambil tindakan undang-undang tegas terhadap ibu bapa atau penjaga yang membiarkan kanak-kanak bawah jagaan masing-masing tinggal tanpa pengawasan yang berpatutan sehingga menyebabkan kemalangan jiwa,” katanya.

Sebelum ini, seorang kanak-kanak perempuan berusia setahun sembilan bulan maut akibat lemas di dalam kolam renang rumah datuknya di Tambun, Selasa lepas.

Ketua Polis Daerah Ipoh ACP Yahaya Hassan berkata kejadian dipercayai berlaku pada 8.45 malam selepas bapa kanak-kanak tersebut menjumpai mangsa dalam keadaan terlentang dan terapung dalam kolam renang itu.–AlHijrah Online


SULTAN SELANGOR PERKENAN DUN DIBUBAR JUMAAT INI

KLANG: Sultan Selangor Sultan Sharafuddin Idris Shah hari ini berkenan Dewan Undangan Negeri (DUN) Selangor dibubarkan berkuat kuasa Jumaat ini (23 Jun) bagi memberi laluan kepada Pilihan Raya Negeri (PRN).

Perkara itu diumumkan Setiausaha Sulit Sultan Selangor Datuk Mohamad Munir Bani pada Istiadat Pembubaran DUN Selangor di Balai Dewan Diraja, Istana Alam Shah di sini hari ini.

Baginda turut berkenan menandatangani proklamasi pembubaran DUN Selangor.

Terdahulu, Menteri Besar Datuk Seri Amirudin Shari menghadap Sultan Selangor bagi memohon perkenan pembubaran DUN negeri itu.

Turut berangkat pada istiadat itu Raja Muda Selangor Tengku Amir Shah Sultan Sharafuddin Idris Shah.

Hadir sama, Setiausaha Kerajaan negeri Datuk Haris Kasim, Speakar DUN Selangor Ng Suee Lim dan barisan Ahli Dewan Diraja Selangor.

Selangor antara tiga negeri di bawah Pakatan Harapan (PH) yang akan mengadakan PRN tahun ini selain Pulau Pinang dan Negeri Sembilan yang masing-masing mengumumkan pembubarkan DUN pada 28 dan 30 Jun ini.

Selain itu, tiga lagi negeri di bawah Perikatan Nasional (PN) akan mengadakan PRN tahun ini ialah Kelantan, yang akan membubarkan DUN pada 22 Jun, Kedah (28 Jun) manakala Terengganu masih berteki-teki mengenai tarikh sebenar pembubaran DUN.

Susulan perkenan Sultan Sharafuddin itu, ia menyaksikan DUN Selangor yang diterajui PH dibubarkan dua hari lebih awal daripada mandat yang sepatutnya tamat pada 25 Jun ini.

Persidangan DUN Selangor yang pertama adalah pada 26 Jun 2018, selepas Pilihan Raya Umum ke-14 (PRU14) pada 9 Mei 2018.

Selepas PRU14, PH Selangor yang ketika itu dipimpin Datuk Seri Mohamed Azmin Ali kekal memerintah negeri itu apabila memperoleh majoriti dua pertiga dengan menang 51 daripada 56 kerusi DUN yang dipertandingkan.

Mohamed Azmin kemudian mengangkat sumpah sebagai Menteri Besar untuk penggal kedua pada 11 Mei 2018 sebelum melepaskan jawatan tersebut untuk dilantik sebagai Menteri Hal Ehwal Ekonomi dalam Kabinet yang ketika itu diterajui Tun Dr Mahathir Mohamad selaku Perdana Menteri.

PH kemudian menamakan Amirudin yang sebelum ini merupakan Pengerusi Jawatankuasa Tetap Pemberdayaan, Generasi Muda dan Sukan, Pembangunan Usahawan, Pembangunan Desa dan Kampung Tradisi sebagai Menteri Besar Selangor ke-16 dan mengangkat sumpah jawatan pada 19 Jun 2018.

Sepanjang penggal itu, Selangor menyaksikan empat Pilihan Raya Kecil (PRK) iaitu di DUN Sungai Kandis, Balakong, Seri Setia dan Semenyih berikutan penyandang kerusi daripada parti gabungan PH meninggal dunia.

Tiga daripada kerusi tersebut berjaya dipertahankan PH manakala kerusi Semenyih dirampas Barisan Nasional (BN) dalam PRK pada 2 Mac 2019.

Kedudukan terkini DUN Selangor menyaksikan PH memiliki 40 kerusi (PKR-19, DAP-15, Amanah-enam); BN (enam); Bersatu (empat); Parti Bangsa Malaysia (PBM) (dua), manakala PAS, Pejuang dan Warisan masing-masing satu kerusi serta seorang wakil rakyat bebas. — AlHijrah Online


JURANG PENDAPATAN RAKYAT MELEBAR ANTARA KELOMPOK TERATAS DAN TERBAWAH: PM

KUALA LUMPUR: Jurang pendapatan antara isi rumah kumpulan 20 peratus teratas dengan kumpulan 40 peratus terbawah semakin melebar dari RM2,000 pada 1990 kepada lebih RM10,000 pada 2016.

Perdana Menteri, Tun Dr Mahathir Mohamad berkata struktur ekonomi sejak dua dekad lalu telah mengembangkan jurang itu dalam kalangan rakyat, sama ada daripada kumpulan pendapatan, etnik, wilayah mahupun dalam rantaian bekalan.

Perdana menteri berkata demikian ketika berucap melancarkan Wawasan Kemakmuran Bersama (WKB2030) bertajuk “Penyusunan Semula Keutamaan Pembangunan Malaysia”, iaitu kerangka hala tuju negara bagi tempoh 2021 sehingga 2030 di sini hari ini.

“Jurang antara etnik sama ada etnik Bumiputera kepada etnik Cina, mahupun etnik India kepada Cina berkembang antara 3.5 hingga 4 kali ganda sepanjang 27 tahun lalu.

“Perbezaan jurang etnik juga kelihatan dalam bidang pekerjaan, nilai tambah perniagaan mahupun jumlah penguasaan kekayaan korporat antara Bumiputera dan bukan Bumiputera,” kata Perdana Menteri.

Dalam pada itu, beliau berkata jurang pengagihan ekonomi antara wilayah juga turut berkembang, yang mana 40 peratus Keluaran Dalam Negara Kasar (KDNK) negara tertumpu di Wilayah Kuala Lumpur.

“Jurang pendapatan penengah di Wilayah ini terjumlah lebih RM10,500 berbanding pendapatan penengah di luar Kuala Lumpur hampir separuh darinya.

“Jurang ekonomi antara bandar dan luar bandar dan jurang antara Semenanjung dan Sabah dan Sarawak juga menunjukkan pelebaran jurang ekonomi yang semakin ketara,” kata beliau.

Sementara itu, Dr Mahathir berkata dalam konteks jurang rantaian bekalan, kes-kes monopoli dan pencatutan semakin bertambah dengan sebahagian pihak mengawal rantaian bekalan.

Ini menyebabkan kurangnya penyertaan kumpulan lain, khususnya perusahaan kecil dan sederhana (PKS), katanya.

“Masalah ini berlaku dari kumpulan petani dan nelayan kecil sehingga kepada perusahaan-perusahaan besar,” jelas Dr Mahathir. — BERNAMA


LEBIH RM700,000 ZAKAT, FIDYAH DIAGIH MAIK KEPADA ASNAF

KOTA BHARU: Majlis Agama Islam dan Adat Istiadat Melayu Kelantan (MAIK) memperuntukkan wang zakat dan kutipan fidyah berjumlah RM770,300 kepada golongan asnaf, fakir miskin dan anak yatim di seluruh negeri tahun ini.

Yang Dipertua MAIK Tengku Tan Sri Mohamad Rizam Tengku Abdul Aziz berkata peruntukan yang diagihkan itu meningkat lebih 100 peratus berbanding RM300,000 yang diagihkan pada tahun lepas.

“Penerima wang zakat dan fidyah ini dikenal pasti oleh imam mukim di setiap jajahan dan menepati syarat yang ditentukan,” katanya dalam sidang media selepas Majlis Pengurniaan Sumbangan zakat dan fidyah kepada 501 asnaf fakir, miskin dan anak yatim di Masjid Muhammadi di sini hari ini.

Turut hadir Tengku Puan Temenggong Kelantan Puan Sri Tunku Noor Hayati Almarhum Tunku Abdul Rahman Putra Al-Haj, Timbalan Mufti Kelantan Nik Abdul Kadir Nik Mohamad dan Timbalan Yang Dipertua MAIK Zulkifle Ab Rahman.

Tengku Mohamad Rizam yang juga Tengku Temenggong Kelantan berkata peruntukan wang zakat dan fidyah tersebut akan disalurkan kepada 17 masjid bandar jajahan untuk diagihkan oleh imam-imam kepada golongan yang memerlukan.

Tengku Mohamad Rizam berkata pihaknya akan sentiasa membantu golongan yang memerlukan termasuk pelajar untuk meringankan beban dan mengubah masa depan mereka ke arah yang lebih baik.

Seorang penerima Mat Yunus, 45, berkata wang sumbangan itu akan digunakan untuk perbelanjaan Ramadan selain persiapan menjelang Aidilfitri.

“Wang sumbangan ini dapat meringankan beban ditanggung memandangkan saya seorang buruh dan pendapatan hanya cukup-cukup makan sahaja.

“Pada masa terdekat ini, saya akan membawa lima anak berusia antara sembilan bulan hingga 19 tahun untuk membeli pakaian raya,” katanya yang tinggal di Pulau Kundur.

– AlHijrah Online


SARUNG TANGAN GETAH, MINYAK SAWIT MALAYSIA BANTU DUNIA PERANGI COVID-19

KUALA LUMPUR: Getah menjadi tumpuan di saat-saat sukar apabila transformasinya dalam bentuk sarung tangan, terbukti menjadi penyelamat nyawa sehinggakan negara ekonomi terbesar dunia turut memuji produk komoditi keluaran Malaysia itu.

Malah, Kedutaan Besar Amerika Syarikat (AS) di sini menerusi ciapan twitter rasminya turut berkongsi maklumat bahawa 65 peratus atau 225 bilion helai sarung tangan yang digunakan oleh barisan wiranya – saintis, doktor, jururawat dan petugas di barisan hadapan, didatangkan dari Malaysia!

Ironinya, hanya beberapa bulan lepas, Malaysia dikecam AS atas dakwaan salah satu syarikat tempatan menggunakan khidmat buruh paksa dalam operasinya.

Berikutan itu, pihak Kastam dan Perlindungan Sempadan AS bertindak menyekat import sarung tangan getah pakai buang keluaran syarikat berpejabat di Sepang, WRP Asia Pacific Sdn Bhd (WRP).

Bagaimana pun, lonjakan permintaan serta kekurangan bekalan susulan penularan pandemik COVID-19 menyebabkan AS tiada pilihan kecuali akur dan menarik balik sekatan terhadap syarikat itu pada 23 Mac lepas.

Walaupun permintaan AS terhadap sarung tangan getah adalah sebanyak 170 bilion helai atau 32 peratus daripada jumlah permintaan dunia, eksport WRP hanyalah mencecah tiga bilion helai yang mencerminkan langkah kecil syarikat itu sebelum meraih kejayaan di masa depan.

Di sudut lain, demi menampung lonjakan mendadak permintaan itu, Persatuan Pengeluar Sarung Tangan Getah Malaysia (MARGMA) terpaksa mendapatkan kebenaran kerajaan untuk beroperasi pada kapasiti penuh walaupun di tengah-tengah pelaksanaan Perintah Kawalan Pergerakan (PKP)

Sejajar dengan kedudukan Malaysia sebagai pengeluar terbesar sarung tangan perubatan, MARGMA juga perlu memastikan bekalan tersebut mencukupi untuk kegunaan hospital dan petugas kesihatan dalan usaha memerangi pandemik itu, kata Presiden persatuan, Dennis Low.

MARGMA dijangka menyumbang kira-kira 225 bilion helai sarung tangan pada tahun ini, iaitu kira-kira 65 peratus daripada keseluruhan keperluan dunia.

Ketika industri sarung tangan getah berharap kerajaan mempertimbangkan rayuan itu, pengeluar tempatan satu lagi produk berasaskan getah iaitu kondom, menjangkakan berlakunya pengurangan mendadak produk itu berikutan perlu menggantung operasi susulan PKP itu.

Sebagai contoh, Karex Berhad yang mengeluarkan satu daripada lima kondom dunia, tidak mengeluarkan sebarang produk itu sejak 18 Mac lepas apabila PKP dikuatkuasakan.

Laporan media turut mengetengahkan kekurangan sehingga 100 juta kondom, lazimnya dipasarkan oleh jenama antarabangsa seperti Durex, yang dibekalkan kepada sistem penjagaan kesihatan negara seperti NHS Brjitain atau yang diedarkan oleh program bantuan seperti Tabung Kependudukan Pertubuhan Bangsa-Bangsa Bersatu.

Susulan lanjutan tempoh PKP sehingga 14 April ini, bekalan kondom juga dikatakan berdepan tekanan dan kekurangan ketara itu berkemungkinan besar disusuli dengan kelahiran ramai bayi dalam tempoh 10 bulan atau seterusnya.

Dalam pada itu, minyak sawit Malaysia turut berperanan membantu dunia membendung COVID-19.

Minyak sayuran itu yang meletakkan Malaysia sebagai pengeluar utama, banyak digunakan sebagai pengganti bahan surfaktan berasaskan petroleum bagi tujuan pembuatan sabun dan pencuci.

“Bahan ini tidak hanya membersihkan tangan dan pakaian anda, tetapi turut membunuh kuman termasuk coronavirus,” kata Ketua Pengarah Lembaga Minyak Sawit Malaysia Dr Ahmad Parveez Ghulam Kadir.

Pengarah Eksekutif Majlis Negara-Negara Pengeluar Minyak Sawit (CPOPC) Tan Sri Yusof Basiron menulis di akaun twitter beliau : “Minyak sawit membantu ketika musim coronavirus apabila kita perlu berada di rumah. Malah, usaha memasak lebih mudah dengan menggunakan minyak sawit yang harganya juga amat berpatutan!”

Secara purata, Malaysia mengeksport kira-kira 20 juta tan minyak sawit mentah dan kalangan penganalisis bimbang pengeluaran komoditi itu akan terjejas jika pandemik itu berlarutan dan mengekang keupayaan negara memenuhi permintaan global.

Jumlah simpanan minyak sawit Malaysia susut 4.2 peratus kepada 1.68 juta tan pada Februari 2020 daripada 1.76 juta tan pada bulan sebelumnya. — BERNAMA


BUNUH PELAJAR TAHFIZ : DUA REMAJA BAWAH UMUR DIHADAPKAN KE MAHKAMAH HARI INI

TEMERLOH : Dua remaja bawah umur dihadapkan di Mahkamah Majistret Temerloh hari ini atas pertuduhan membunuh seorang pelajar pusat tahfiz di Kuala Kaung, Lanchang pada 7 November lalu.

Kedua-dua tertuduh yang berusia 13 tahun itu memahami pertuduhan yang dibacakan oleh jurubahasa mahkamah di hadapan Majistret Ti Pei Si.

Pendakwaan dikendalikan Timbalan Pendakwa Raya,Iffa Izzatie Mutalib manakala prosiding dijalankan secara tertutup dan kedua-dua tertuduh tidak diwakili peguam.

Mengikut kertas pertuduhan, kedua-dua tertuduh didakwa melakukan bunuh dengan menyebabkan kematian kepada Mohammad Aimin Nurul Amin, 7 di dalam asrama Madrasah Maahad Tahfiz Nahfah Syubban Addiniyah, Kampung Kuala Kaung, Lanchang.

Kedua-dua tertuduh yang dihadapkan di Mahkamah Majistret Temerloh hari ini. Kejadian berlaku di antara jam 11 pagi hingga 1.30 tengah hari pada 7 November lalu.

Pertuduhan dijalankan mengikut Seksyen 302 Kanun Keseksaan (KK) dan dibacakan bersama Seksyen 34 KK yang membawa hukuman gantung sampai mati mandatori jika sabit kesalahan.

Pei Si kemudiannya menetapkan sebutan semula pada 19 Disember depan bagi laporan perubatan dan lantikan peguam.

Kedua ibu bapa tertuduh turut hadir di mahkamah.

Pada 8 November lalu negara dikejutkan dengan kematian Mohammad Aimin yang juga pelajar termuda di tahfiz terbabit selepas mangsa ditemukan dalam keadaan tidak bermaya oleh warden pusat tersebut.

Hasil bedah siasat di Hospital Sultan Haji Ahmad Shah Temerloh mengesahkan punca kematian mangsa adalah akibat trauma pada dada dan abdomen oleh permukaan atau objek tumpul. — SINAR HARIAN


AS TAK PEGANG JANJI : ERDOGAN

ISTANBUL : Presiden Turki, Recep Tayyip Erdogan berkata Amerika Syarikat (AS) tidak memenuhi janjinya dalam gencatan senjata di timur laut Syria yang dipersetujui minggu lalu.

Laporan Reuters memetik Erdogan berkata demikian dalam ucapannya selepas mengesahkan perjanjiannya dengan Rusia untuk menghapuskan pengganas puak Kurdish Syria di sempadan Turki.

“Pihak AS tidak menepati janji mereka sepenuhnya,” kata Erdogan dalam laporan stesen penyiar Turki NTV.

“Jika kita kompromi, kita akan membuka jalan kepada organisasi pengganas,” kata Erdogan. — Terjemahan AlHijrah Online


TAMBAHAN KUOTA CEPATKAN PELUANG BAKAL JEMAAH TUNAI HAJI

KUALA LUMPUR: Tempoh giliran menunggu jemaah Malaysia untuk menunaikan ibadah haji akan berkurang selepas Arab Saudi bersetuju memberikan tambahan 10,000 kuota haji semasa pertemuan Perdana Menteri Tan Sri Muhyiddin Yassin dengan Putera Mahkota Arab Saudi Mohammed Salman Abdulaziz Al Saud.

Lembaga Tabung Haji (TH) dalam kenyataan hari ini memaklumkan, badan pengurusan haji terkemuka dunia itu menyambut baik usaha yang dilakukan perdana menteri.

“Penambahan kuota haji ini akan memberi peluang kepada lebih ramai rakyat Malaysia menunaikan ibadat haji serta dapat mengurangkan masa menunggu untuk masa-masa hadapan,” jelas kenyataan TH hari ini.

Menurut TH lagi, saban tahun badan pengurusan haji itu akan membuat persediaan rapi merangkumi pelbagai aspek di tanah Air dan tanah suci bagi memastikan kelancaran umat Islam di Malaysia melaksanakan rukun Islam ke lima. — AlHijrah Online


4 golongan diberi laluan khas: Johor sambut baik

BATU PAHAT – Kerajaan Johor menyambut baik langkah yang dilaksanakan
Kementerian Pendidikan untuk memberi laluan khas kepada atlet, OKU,
orang asli dan mereka yang berpendapatan rendah bagi melanjutkan
pengajian ke universiti awam.

Exco Belia, Sukan dan Kebudayaan negeri, Mohd Khuzzan Abu Bakar
berkata, beliau berharap atlet di negeri ini dapat memanfaatkan peluang
tersebut agar karier sukan dan pencapaian akademik mereka berada dalam
keadaan seimbang.

“Dalam masa terdekat ini saya akan berbincang
dengan dua universiti awam di negeri ini iaitu Universiti Teknologi
Malaysia (UTM) dan Universiti Tun Hussein Onn Malaysia (UTHM) bagi
membincangkan dengan lebih lanjut berkenaan perkara ini.

“Perbincangan ini bagi membolehkan atlet di negeri ini melanjutkan
pengajian di peringkat diploma atau ijazah terutama dalam bidang sains
sukan atau kursus bersesuaian,” katanya.

Beliau yang juga ADUN
Semerah berkata kepada pemberita selepas merasmikan Mesyuarat Persatuan
Ibu Bapa dan Guru (PIBG) di Sekolah Kebangsaan (SK) Sri Padang Sari,
semalam.

Turut hadir, Pegawai Seranta Yayasan Pelajaran Mara
(YPM) Johor yang juga Yang Dipertua Persatuan Ibu Bapa dan Guru (PIBG)
SK Sri Padang Sari, Mohd Yusof Ahmad.

Menurutnya, selain UTM dan
UTHM, beliau juga akan mengadakan kerjasama dengan Yayasan Pendidikan
Johor (YPJ) bagi melahirkan golongan atlet yang mempunyai ilmu,
sebagaimana yang diamalkan di negara maju.

“Sebenarnya, apa yang
diumumkan Kementerian Pendidikan merupakan khabar baik kepada atlet dan
saya harap inisiatif ini menarik lebih ramai pelajar sekolah untuk
cenderung menjadi ahli sukan atau atlet.

“Keadaan sekarang telah
berubah kerana pelajar ke sekolah bukan sahaja untuk menuntut ilmu
tetapi menjadi modal insan yang berjaya dan aktif, serta seimbang dalam
kedua-dua bidang iaitu akademik juga kegiatan kokurikulum,” katanya.

Pada
 masa sama, beliau meminta kerjasama daripada guru dan ibu bapa
terutamanya di negeri ini bagi melahirkan pelajar yang mampu
mengharumkan nama negara secara serentak di dalam bidang sukan dan
akademik pada masa akan datang.

Sabtu lalu, Menteri Pendidikan,  Dr Maszlee Malik memaklumkan terdapat empat golongan yang akan diberikan  laluan khas tanpa perlu bersaing dengan kumpulan arus perdana untuk  melanjutkan pelajaran di universiti awam. – SINAR HARIAN


POLIS TERIMA LAPORAN KENAMAAN LANGGAR PKP

PUTRAJAYA: Polis menerima laporan berhubung golongan kenamaan yang tidak mematuhi arahan Perintah Kawalan Pergerakan (PKP).

Menteri Kanan (Keselamatan), Datuk Seri Ismail Sabri Yaakob menegaskan tiada mana-mana pihak yang mengatasi undang-undang.

“Untuk sesiapa sahaja, tiada siapa boleh atasi undang-undang dan saya difahamkan sudah ada laporan polis dibuat,” katanya dalam sidang media harian PKP yang disiarkan stesen TV tempatan hari ini.

Beliau berkata demikian ketika diminta mengulas ketidakpuasan hati orang awam terhadap aktiviti beberapa kenamaan yang dilihat melanggar PKP.

Ismail Sabri berkata beliau menyerahkan perkara itu kepada pihak polis untuk melakukan tindakan yang sewajarnya.

Beliau turut memaklumkan seramai 1,565 individu ditahan semalam kerana ingkar arahan PKP.

Ismail Sabri menggesa semua pihak mematuhi arahan dikeluarkan bagi memastikan negara ini bebas Covid-19 dan PKP dapat ditamatkan. — AlHijrah Online/ Zaim Zamani


TV ALHIJRAH TERIMA ANUGERAH ‘NO.1 ASEAN MOST PROMISING ISLAMIC TV STATION 2022’

JAKARTA: Selepas siri pengiktirafan dan kejayaan yang ditempa di peringkat nasional, TV AlHijrah terus yakin dalam misinya sebagai platform dakwah untuk ke peringkat antarabangsa.

Terbaharu, saluran TV patuh syariah pertama negara itu diberi penghormatan menerima anugerah pada penganjuran Indonesia Award Magazine 2022 ketika majlis gilang gemilang yang diadakan di Jakarta, hari ini.

TV AlHijrah menerima pengiktirafan sebagai ‘No. 1 ASEAN Most Promising Islamic TV Station 2022’ selepas panel juri sebulat suara memilih saluran TV dari Malaysia itu sebagai agensi media yang menepati kriteria penilaian yang ditetapkan.

Menurut Ketua Pegawai Eksekutif TV AlHijrah, Namanzee Harris, beliau percaya TV AlHijrah kini mula ‘diintai’ oleh negara-negara jiran berikutan produktiviti dan kualiti penerbitan programnya yang mendapat tempat, selain keunikannya sebagai platform dakwah Islam yang memanfaatkan teknologi canggih, media baharu dan kreativiti pada persembahannya.

“Satu lagi anugerah yang menterjemah keyakinan pelbagai pihak kepada TV AlHijrah. Bukan sahaja diterima di Malaysia, namun kali ini lebih manis apabila ia diterima dari negara jiran, Indonesia. Kita yakin ini satu pembakar semangat untuk meneruskan usaha dakwah kita malah pembuka jalan untuk kita menembusi industri penyiaran di negara jiran dalam pelbagai bentuk kerjasama,” katanya.

Hadir mewakili Namanzee pada acara penganugerahan ini, Ketua Kumpulan Media Integrasi dan Hal Ehwal Korporatnya, Saifulizan Sidek.

Sementara itu menurut Naib Pengerusi Indonesia Award Magazine, Rafanara Paramudya, panel juri sepakat mengurniakan anugerah itu kepada TV AlHijrah berdasarkan kriteria-kriteria, antaranya, tata kelola dan pengurusan yang baik, hubungan dengan pelabur dan pengiklan, tanggungjawab sosial, kredibiliti, dedikasi dan kesetiaan serta mempunyai misi strategik.

“Selepas membuat penilaian berdasarkan kriteria-kriteria yang ditetapkan, panel juri yang terdiri daripada pihak Indonesia Award Magazine, Success Research dan Indonesiaawardcentre.com sepakat memilih TV AlHijrah sebagai penerima anugerah bagi kategori ‘No. 1 ASEAN Most Promising Islamic TV Station 2022’.”

Turut hadir pada majlis itu, Pengurus Berita dan Ehwal Semasa TV AlHijrah, Ardi Herman Mohd Mardzi. Hadir sama meraikan kejayaan TV AlHijrah, wakil agensi BERNAMA di Jakarta, Muhamad Iswandi.–AlHijrah Online


SELANGOR KEKAL MILIK PH, PEROLEH MAJORITI MUDAH

PUTRAJAYA: Pakatan Harapan (PH) kekal mentadbir Selangor apabila memperoleh majoriti melebihi 50 peratus dalam Pilihan Raya Negeri (PRN) yang berlangsung hari ini.

PH telah memenangi 29 daripada keseluruhan 56 kerusi Dewan Undangan Negeri (DUN) yang dipertandingkan di Selangor setakat 11:31 malam.—AlHijrah Online

MENYUSUL LANJUT


WANITA CEDERA KERETA DITIMPA POKOK TUMBANG KETIKA BALIK MENGUNDI

JOHOR BAHRU: Seorang wanita cedera apabila kereta yang dinaiki ditimpa pokok tumbang di Jalan Pertahanan, Taman Desa Rahmat di sini selepas balik daripada mengundi pada Pilihan Raya Kecil Parlimen Pulai petang ini.

Ketua Operasi Pegawai Bomba Kanan II Mohd Shah Rizal Abdul Rahman berkata Mary Tan, 57, yang memandu kereta jenama BMW, cedera di paha kiri akibat terkena tusukan kayu yang terjatuh di atas keretanya.

Beliau berkata insiden dipercayai berlaku semasa Tan dalam perjalanan pulang selepas menunaikan tanggungjawabnya sebagai pengundi di Sekolah Menengah Kebangsaan Dato’ Abdul Rahman Yassin di sini.

“Mangsa dikeluarkan dari kereta dan diberi rawatan awal oleh anggota Pasukan Perkhidmatan Penyelamatan Perawatan Kecemasan (EMRS) sebelum dihantar ke Hospital Sultanah Aminah untuk tindakan lanjut.

“Anggota bomba bertindak memotong pokok tersebut dengan menggunakan dua gergaji rantai,” katanya ketika dihubungi Bernama.

Mohd Shah Rizal berkata pihaknya menerima panggilan kecemasan berhubung insiden itu pada 3.02 petang sebelum sebuah kenderaan EMRS dan kenderaan Fire Rescue Tender (FRT) dengan kekuatan 10 anggota digegaskan ke lokasi kejadian.–AlHijrah Online


AZ ZUHA, UIS METERAI MOU TINGKAT KUALITI MUTAWIF

BANGI: Syarikat pengendali umrah dan haji, Az Zuha Group Travel & Tours pada Sabtu menandatangani memorandom persefahaman (MoU) bersama Universiti Islam Selangor (UIS) bagi meningkatkan piawaian kualiti perkhidmatan pembimbing umrah.

MoU itu ditandatangani Abdul Malik Abdul Raman selaku Ketua Pegawai Eksekutif Az Zuha Group Travel & Tours dan Dr Mohamad Rofian Ismail mewakili UIS.

Abdul Malik berkata program kerjasama itu akan memberi tumpuan kepada modul pemantapan pembimbing umrah dan pembangunan modul pengurusan haji dan umrah.

“Kami (di Az Zuha) ingin mendapat pengiktirafan daripada ilmuwan dan cendekiawan, oleh itu kerjasama dengan institusi pendidikan seperti UIS sangat penting.

“Dalam kerjasama ini juga kita nak pastikan mereka dapat pengiktirafan kerajaan. Jadi para mutawif yang mengikuti program ini akan diberikan Sijil Kemahiran Malaysia (SKM),” katanya.

Tambahnya, modul yang bakal dibangunkan ini bertepatan dengan Wawasan Gemilang Az Zuha 2030 yang ingin menjadi syarikat pelancongan bertaraf antarabangsa.

Dalam pada itu, Dr Mohamad Rofian Ismail yang juga Pengarah Pusat Pendidikan TVET UIS berkata, kerjasama tersebut satu usaha yang baik untuk memastikan bakal tetamu Allah SWT mendapat ilmu dan perkhidmatan yang diharapkan terutama dari Az Zuha.

“Melalui kerjasama di antara UIS dan Az Zuha, kita akan membangunkan modul bimbingan umrah dan haji. Ia akan menjadi garis panduan untuk para pembimbing yang terlibat.

“Selain itu kita juga akan berkerjasama dengan Az Zuha untuk menganjurkan kursus-kursus jangka pendek berkaitan mutawif,” katanya.

Majlis menandatangani MoU itu dijalankan serentak dengan program tafaqquh dan program Pengukuhan Pembimbing Umrah Az Zuha yang dihadiri lebih 100 mutawif agensi itu.

Berpengalaman lebih 11 tahun dalam mengendalikan perkhidmatan umrah dan haji, Az Zuha Group Travel & Tours kini mempunyai tujuh cawangan di semenanjung Malaysia dan menawarkan pelbagai pakej umrah untuk bakal tetamu Allah SWT.


PEJABAT MB PERAK DITUTUP, KAKITANGAN POSITIF COVID-19

IPOH: Pejabat Menteri Besar Perak diarahkan tutup selama 14 hari bermula hari ini, selepas seorang kakitangannya disahkan positif COVID-19.

Menurut kenyataan Pejabat Menteri Besar Perak, pegawai dan kakitangan pejabat itu diarahkan menjalani kuarantin kendiri, dan proses sanitasi juga dijalankan di pejabat yang terletak di Bangunan Perak Darul Ridzuan.

“Bahagian lain di bangunan terbabit pula telah beroperasi selepas kerja-kerja sanitasi selesai dijalankan pada 2 petang tadi,” demikian menurut kenyataan itu.

Menteri Besar Perak, Datuk Seri Ahmad Faizal Azumu telah menjalani ujian saringan kesihatan semalam, dan disahkan negatif COVID-19.

Ahmad Faizal tidak berada di pejabat tersebut kerana dalam tempoh berkenaan, beliau sedang menghadiri sidang Dewan Rakyat di ibu negara.–AlHijrah Online


TIGA LOKASI ZON MERAH CATAT LEBIH 300 KES COVID-19

KUALA LUMPUR: Satu lokasi zon merah di Kuala Lumpur dan dua lagi di Selangor masing-masing mencatat lebih 300 kes positif COVID-19, jumlah yang tertinggi bagi satu kawasan setakat ini, menurut Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan (KKM).

Kenyataan yang dikongsikan CPRC KKM menerusi aplikasi Telegram hari ini memaklumkan ia meliputi daerah Lembah Pantai di Kuala Lumpur dengan 367 kes manakala dua daerah di Selangor iaitu Petaling dan Hulu Langat masing-masing mencatat 308 dan 307 kes.

“Jika berlaku peningkatan kes secara mendadak di satu-satu kawasan, Perintah Kawalan Pergerakan Diperketatkan (PKPD) akan dikenakan bagi mencegah jangkitan daripada merebak,” menurut kenyataan itu.

Jumlah zon merah yang dikenal pasti kekal 17 daerah dan tiada pertambahan zon merah setakat ini.

Daerah lain yang turut dikategorikan sebagai zon merah iaitu kes positif melebihi 41 kes dan ke atas ialah Kepong dan Titiwangsa (Kuala Lumpur), Gombak dan Klang (Selangor) serta Batu Pahat, Johor Bahru dan Kluang (Johor).

Hilir Perak dan Kinta (Perak), Kota Bharu (Kelantan), Tawau (Sabah), Kuching (Sarawak), Jerantut (Pahang) dan Seremban (Negeri Sembilan). — BERNAMA


BOB LOKMAN MENINGGAL DUNIA

KUALA LUMPUR: Pelawak dan pelakon tanah air, Mohd Hakim Lokman atau lebih dikenali Bob Lokman meninggal dunia, hari ini di Kubang Kerian, Kelantan.

Perkara tersebut turut dikongsi kumpulan nasyid Inteam serta pendakwah Ustaz Syed Abdul Kadir Aljofree.

“Inna lillahi wa inna ilaihi raji’un. Telah kembali ke Rahmatullah Almarhum Mohd Hakim bin Lokman @ Bob Lokman di Hari Jumaat yang mulia ini.

“Semoga Allah merahmati Roh Almarhum Abg Bob Lokman,” menerusi hantaran di Facebook Inteam.

Sementara itu Menteri di Jabatan Perdana Menteri (Hal Ehwal Agama) Datuk Idris Ahmad berkesempatan mengucapkan takziah kepada keluarga Allahyarham.

Katanya, Allahyarham yang merupakan seniman tanah air aktif dalam melakukan kerja-kerja dakwah.

“Mulia Abang Bob Lokman dijemput Ilahi pada penghulu segala hari, Jumaat barakah.

“Semoga segala amal ibadah dan bakti diterima-Nya dan moga Allah Taala menempatkan Almarhum bersama sekalian hamba-Nya yang soleh,” katanya menerusi hantaran beliau di Facebook.

Media sebelum ini melaporkan Allahyarham berusia 58 tahun itu mengalami penyakit jantung serta masalah buah pinggang.–AlHijrah Online


IMIGRESEN SELAMATKAN KANAK-KANAK MYANMAR DIUPAH SEBAGAI JURUJUAL

PUTRAJAYA: Jabatan Imigresen Malaysia (JIM) menyelamat seorang kanak-kanak perempuan warganegara Myanmar yang dipercayai diupah bekerja sebagai jurujual barangan runcit di sebuah premis di Kampung Datuk Abu Bakar Baginda, di sini semalam.

Kanak-kanak yang memegang kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) itu diselamatkan menerusi operasi digerakkan Unit Risik Operasi Bahagian Pencegahan Antipemerdagangan Manusia dan Antipenyelundupan Migran 2007 (ATIPSOM) dan Pencegahan Pengubahan Wang Haram (AMLA) bersama Unit Operasi Bahagian Penguatkuasaan Ibu Pejabat Imigresen Putrajaya.

“Majikan, seorang warganegara Malaysia berusia 47 tahun turut dipanggil untuk diambil keterangan. Sabit kesalahan boleh dikenakan hukuman penjara selama tempoh tidak kurang daripada 5 tahun dan boleh dihukum dengan hukuman sebat.

“Operasi menyelamat kanak-kanak berusia 15 tahun disyaki mangsa dilaksanakan hasil aduan orang awam. JIM mengalu-alukan sebarang aduan berkaitan aktiviti pemerdagangan orang disalurkan ke Jabatan itu,” kata kenyataan JIM.

Kes disiasat di bawah Akta Antipemerdagangan Orang dan Antipenyeludupan Migran 2007.—AlHijrah Online


OPS SUDAN: 30 RAKYAT MALAYSIA SELAMAT TIBA DI TANAH AIR HARI INI

SEPANG: Tiga puluh rakyat Malaysia yang berjaya diselamatkan dari Khartoum, ibu negara Sudan, ketika negara itu dilanda konflik, selamat tiba di tanah air hari ini.

Mereka yang terdiri daripada pegawai Wisma Putra, pekerja Petronas dan pelajar, tiba di Lapangan Terbang Antarabangsa Kuala Lumpur di sini kira-kira 2.54 petang melalui penerbangan Saudi Arabian Airlines SV834 dari Jeddah.

Menteri Luar Datuk Seri Dr Zambry Abdul Kadir bersama Ketua Setiausaha Kementerian Luar Datuk Seri Amran Mohamed Zin turut hadir menyambut ketibaan mereka di lapangan terbang itu.

Rakyat Malaysia itu adalah antara 194 rakyat pelbagai negara yang selamat tiba di Pangkalan Tentera Laut Raja Faisal pada kira-kira 1.54 pagi waktu Malaysia semalam, dengan menaiki kapal tentera laut Arab Saudi HMS Abha setelah menempuh perjalanan kira-kira sembilan jam dari Pelabuhan Sudan.

Lebih 400 orang dilaporkan terbunuh dan lebih 3,500 cedera ekoran konflik bersenjata antara Angkatan Tentera Sudan dan pasukan separa tentera Rapid Support Forces (RSF) yang tercetus pada 15 April lepas.

Pada 25 April lepas, dilaporkan 30 rakyat Malaysia yang terkandas di Khartoum, selamat tiba di Pelabuhan Sudan pada 2.07 petang Isnin waktu Sudan (8.07 malam waktu Malaysia) setelah melalui perjalanan 30 jam menempuh jarak 1,233 kilometer.

Dilaporkan terdapat 32 rakyat Malaysia berada di Sudan iaitu di tujuh tempat berbeza dan pada 21 April lepas, dua rakyat Malaysia telah dibawa keluar dan dipindahkan ke tempat selamat.

Dua rakyat Malaysia itu merupakan individu yang berkhidmat dengan Misi Pertubuhan Bangsa-Bangsa Bersatu (PBB) di Sudan (UNMIS) di Abyei dan proses evakuasi mereka akan dilakukan oleh pihak PBB. –AlHijrah Online


SITI BAINUN DIPERINTAH BELA DIRI ATAS TUDUHAN ABAI, ANIAYA BELLA

KUALA LUMPUR: Mahkamah Sesyen di sini hari ini memerintahkan pengasas Rumah Bonda Siti Bainun Ahd Razali membela diri atas dua pertuduhan mengabai dan menganiaya seorang remaja perempuan sindrom Down yang dikenali sebagai Bella.

Hakim Izralizam Sanusi membuat keputusan itu selepas mendapati pihak pendakwaan berjaya membuktikan kes prima facie terhadap Siti Bainun, 30, di akhir kes pendakwaan.

Siti Bainun didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias manakala Siti Bainun diwakili peguam Nur’Aminahtul Mardiah Md Nor, Mohammad Farhan Maaruf, Nurul Hafidzah Hassan, Asiah Abd Jalil dan Nur Ellena Mohamed Razif.

Turut Datuk Khairul Anwar Rahmat, Datuk Ikbal Salam dan Mohd Radzi Yatiman yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.–AlHijrah Online


KELANTAN BENARKAN BILANGAN JEMAAH SOLAT JUMAAT, FARDU 50 PERATUS KAPASITI MASJID

KOTA BHARU: Majlis Agama Islam dan Adat Istiadat Melayu Kelantan (MAIK) membenarkan pelaksanaan solat Jumaat dan fardu dengan bilangan jemaah 50 peratus daripada kapasiti masjid, bermula esok.

Yang Dipertua MAIK, Tengku Tan Sri Mohamad Rizam Tengku Abdul Aziz berkata, kebenaran turut diberikan untuk kuliah agama serta kelas al-Quran dengan 30 peratus kapasiti masjid dengan penjarakan fizikal satu meter antara jemaah.

Mohamad Rizam yang juga Tengku Temenggong Kelantan memaklumkan Sultan Kelantan, Sultan Muhammad V sebagai Ketua Agama Islam Negeri telah memperkenan perkara tersebut.

“Prosedur operasi standard (SOP) bagi pelaksanaan solat Jumaat dan fardu dikekalkan seperti sebelum ini termasuk penjarakan fizikal satu meter.

“MAIK mengharapkan kerjasama daripada semua pihak dalam melaksanakan ketetapan ini dan tindakan sewajarnya akan dikenakan kepada mereka yang gagal mematuhi SOP ini,” katanya.

–AlHijrah Online


DR LUQMAN ABDULLAH DILANTIK MUFTI WILAYAH PERSEKUTUAN

KUALA LUMPUR: Pensyarah Jabatan Fiqh & Usul, Akademi Pengajian Universiti Malaya, Dr Luqman Abdullah dilantik sebagai Mufti Wilayah Persekutuan ke-8 berkuat kuasa semalam (15 Mei 2020) sehingga 14 Mei 2022.

Pelantikan itu disahkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini.

“Alhamdulillah, pada pagi ini selepas mesyuarat Majlis Keselamatan Negara, saya menerima kunjungan Sahibus Samahah Dr Luqman bin Tuan Guru Haji Abdullah, Mufti Wilayah Persekutuan ke-8 yang baharu dilantik.

“Majlis serah terima tugas itu berlangsung dalam suasana yang ringkas dan mahabbah,” kata Zulkifli dalam entri terkini di Facebook beliau.

Laman Twitter Universiti Malaya turut mengucapkan tahniah kepada Dr Luqman yang juga tenaga pengajar di universiti awam itu.

Dr Luqman dilahirkan pada 12 September 1969 di Kampung Pondok Lubok Tapah, Pasir Mas, Kelantan.

Dr Luqman yang juga Pengerusi Madrasah Rahmaniah Pondok Lubuk Tapah, adalah anak kedua ulamak Kelantan terkenal, Haji Abdullah Lubuk Tapah.

Dalam entri terkini beliau, Zulkifli menyifatkan tempoh enam tahun memegang jawatan Mufti Wilayah Persekutuan memberinya pengalaman baharu yang amat bermakna.

“Saya mohon maaf kepada semua umat Islam di Wilayah Persekutuan dan Malaysia amnya sekiranya terdapat tutur kata, tindakan mahupun apa jua salah dan silap sepanjang enam tahun sebelum ini.

“Saya berdoa kepada Allah SWT semoga dikurniakan kekuatan kepada Sahibus Samahah Mufti Wilayah Persekutuan agar dapat melaksanakan amanah dengan sebaik mungkin,” katanya.

Zulkifli berkata beliau amat yakin Dr Luqman mampu memimpin institusi fatwa di Wilayah Persekutuan yang memberi manfaat besar kepada umat Islam di Wilayah Persekutuan. — AlHijrah Online/ Syed Azwan Syed Ali


YAMAN: SAYA SUDAH PENAT

Ali Saleh, 62, nampak lemah ketika pertama kali penulis menemuinya di penempatan pelarian Usman Affan di kawasan Dar Saad di pinggir kota Aden, selatan Yaman.

Pelarian mangsa perang dari Hodeidah itu hanya duduk di atas tilam buruk berlantaikan tanah di khemah pelariannya itu.

Kelihatan kaki dan tangannya yang kurus kering di sebalik kain pelikat dengan baju putih tidak berkolar yang dipakai warga emas itu.

Sesekali pelarian dalaman akibat konflik perang di Yaman itu terbatuk-batuk, ketika beberapa ekor lalat berterbangan di kawasan tempat tidurnya itu.

“Alhamdulillah, kehidupan baik,” demikian ringkas jawapan Ali ketika penulis bertanyakan khabar beliau melalui penterjemah, Wagdi Ali, seorang penduduk tempatan yang bekerja sebagai guru di Aden.

Ali meminta penulis duduk bersamanya kerana dia tidak dapat bangun. Wagdi memberitahu penulis yang Ali lumpuh sebahagian badan kerana diserang strok beberapa bulan sebelum itu.

Penulis menyedari kehidupan Ali tidaklah sebaik yang beliau ucapkan kerana di matanya, jelas terbayang penderitaan seorang pelarian.

Ali antara 700 pelarian dalaman (IDP) terjejas perang dari Hodeidah yang kini menumpang teduh di penempatan pelarian di pinggir kota Aden itu.

Aden adalah pusat pemerintahan di selatan Yaman yang kini dikuasai Majlis Transisi Selatan (STC) dan kawasan selebihnya dikuasai Kerajaan Yaman sah yang disokong pakatan diketuai Arab Saudi.

Hodeidah, tempat asal Ali dan keluarganya, adalah bandar pelabuhan bersebelah Laut Merah yang menjadi titik panas bagi konflik perang saudara sejak Mac 2015 yang memecahkan Yaman kepada dua bahagian.

Wilayah utara dengan pusat kuasa di bandar Sana’a dikuasai kumpulan pemisah Houthi yang disokong Iran, manakala wilayah selatan dikuasai STC dan kerajaan sah Yaman pimpinan Presiden Abd-Rabbu Mansour Hadi yang kini hidup dalam buangan sejak hujung 2017.

Perang saudara meletus di Yaman selepas Houthi mengambil alih kuasa di ibu negara Yaman, Sana’a pada hujung 2014 sebelum tentera pakatan diketuai Arab Saudi bertindak campur tangan pada Mac 2015 melalui serangan udara untuk mengembalikan kuasa kepada Hadi.

Namun selepas lima tahun berlalu, peperangan itu menyebabkan negara Arab termiskin itu semakin parah dengan 24.1 juta atau 80 peratus daripada populasinya terjejas dan memerlukan bantuan asing untuk hidup.

Daripada jumlah itu, Pejabat Koordinasi Hal Ehwal Kemanusiaan Pertubuhan Bangsa-Bangsa Bersatu (UNOCHA) menyatakan lebih tiga juta warga Yaman hilang tempat tinggal dan menjadi pelarian dalaman atau IDP seperti mana Ali yang kini berlindung di Aden.

Tidak seperti di negara Arab bergolak lain seperti Syria atau Palestin, majoriti pelarian dalaman terjejas sememangnya sudah miskin sebelum perang saudara membelenggu Yaman.

Rata-rata penduduk di Yaman memang hidup dengan purata 590 Yemeni Riyal sehari (USD1), demikian menurut pekerja kemanusiaan, Tomna Obaid dari Aden.

Ali yang lari keluar dari Hodeidah pada 2017 adalah salah seorang pelarian dalaman yang hilang tempat tinggal dan kini hidup merempat di Aden di penempatan pelarian Usman Affan di Dar Saad itu.

Di Yaman, pihak berkuasa tidak mahu penempatan pelarian yang kebiasaannya dibina di atas tanah persendirian atau tanah milik kerajaan itu, dipanggil kem pelarian atas alasan tertentu.

“Mereka tidak mahu kawasan itu jadi kem pelarian atau tempat kekal untuk pelarian. Mereka mahu pelarian itu balik ke kawasan asal mereka,” kata seorang pekerja kemanusiaan yang enggan dikenali.

Penulis mendapati majoriti penempatan pelarian dalaman di Yaman dikelilingi tembok termasuk di Dar Saad dan Kem Alshaab di Al Bureiqa yang dikelolakan Pesuruhjaya Tinggi PBB Bagi Pelarian (UNHCR).

Rata-rata khemah dihuni pelarian dalaman seperti Ali amat daif, malah penulis mendapati “rumah” di Kem Alshaab juga amat teruk keadaannya.

Bayangkan, ada dalam kalangan pelarian yang baru tiba di kem yang dikendalikan UNHCR itu hanya diberikan empat batang kayu sebagai tiang dan kanvas dengan cetakan logo agensi dunia itu sebagai dinding dan bumbung.

“Mereka tidak buat apa-apa. Mereka bagi kami makanan tetapi tidak cukup,” kata Aidh, 37, yang berlindung di dalam khemah UNHCR di Kem Alshaab bersama 11 orang ahli keluarganya.

Pelarian dalaman dari Dale’ itu mendakwa beliau terpaksa pergi kedai-kedai berdekatan merayu untuk mendapatkan makanan bagi keluarganya.

Di kawasan lain, majoriti pelarian wanita terpaksa meminta sedekah di jalanan untuk memastikan bekalan makanan anak-anak mereka tidak putus.

Walaupun Aidh mendakwa keluarganya hidup dalam kesusahan, penulis mendapati keadaan Ali adalah jauh lebih teruk terutama keadaan tempat tinggalnya yang tidak terurus seperti kawasan setinggan sesak.

Khemah pelarian Ali, isteri dan dua anaknya seperti mana pelarian lain di penempatan Usman Affan hanya diperbuat daripada plywood, kotak, kanvas dan plastik.

Majoriti pelarian di situ tidak bekerja dan hanya mengharapkan bantuan makanan bulanan dari Program Makanan Dunia (WFP) serta bantuan kewangan 45,000 Yemeni Riyal sebulan bagi setiap keluarga.

“Bantuan ini tidak cukup,” kata Ali menjelaskan 6,000 riyal digunakan untuk membeli lampin pakai buangnnya setiap bulan dengan selebihnya untuk menampung kehidupan mereka sekeluarga sehingga mendapat bantuan pada bulan berikutnya.

Ali memberitahu kedua-dua anak lelakinya terpaksa bekerja, antaranya dengan mengambil upah kerja-kerja harian seperti mengangkut air, untuk mencari pendapatan tambahan.

“Selepas sakit, saya tidak boleh berjalan dan tidak boleh berbuat apa-apa lagi,” kata Ali sambil matanya mula berkaca ketika isterinya, Saedah Bagel Ali, 40-an, memerhatikan penulis menemubual suaminya.

Ali memberitahu yang beliau kesal kerana tidak dapat menyekolahkan anak bongsunya yang berumur 10 tahun dan kini tidak mempunyai masa depan.

“Kebanyakan anak-anak mereka tidak ke sekolah kerana ibu bapa mereka miskin. Nak makan pun tak cukup, bagaimana nak ke sekolah,” kata Wagdi.

PBB menyifatkan Yaman sebagai krisis kemanusiaan terburuk di abad ini kerana wilayah bergolak itu bukan hanya berdepan dengan perang, sebaliknya turut berdepan dengan ancaman kebuluran dan penularan wabak kolera.

Setakat ini, dilaporkan hampir sejuta kes disyaki taun direkodkan walaupun kerajaan Yaman tidak mahu istilah taun digunakan, sebaliknya digantikan dengan cirit birit akut (AWD).

Usaha damai cuba dilakukan untuk mencapai keamanan antara pihak bertelagah, termasuk perjanjian damai di Stockholm pada hujung 2018 antara lain memastikan gencatan senjata di Hodeidah, mewujudkan koridor kemanusiaan di Taiz dan menyerahkan tiga bandar pelabuhan utama di Laut Merah (Hodeidah, Al Salif dan Ras Isa) kepada agensi PBB.

Bagaimanapun, insiden serangan artileri ke atas kilang gandum dikelolakan WFP di Hodeidah yang juga perbatasan perang pada 26 Disember lalu, menunjukkan perang saudara di Yaman masih jauh dari pengakhiran dengan kehidupan jutaannya warganya semakin parah.

Ditanya adakah beliau mahu pulang  ke Hodeidah, Ali terdiam sebelum perlahan-lahan air matanya berlinang dan kedengaran dari mulutnya, “saya sudah penat”. – AlHijrah Online

Penulis adalah Editor Berita dan Penerbit AlHijrah Media Corporation yang turun ke Yaman selama dua minggu pada Disember 2019 bersama Tim Mercy Malaysia.


LETUSAN WHITE ISLAND: ENAM MAYAT DIBAWA KELUAR

WELLINGTON: Enam mayat yang terkorban akibat letusan gunung berapi di White Island, New Zealand Isnin lalu berjaya dibawa keluar, namun dua lagi masih hilang.

Menurut Pesuruhjaya Polis, Mike Bush, operasi membawa keluar mayat berjaya seperti dirancang.

“Bagaimanapun, ia belum berakhir. Kami percaya sekurang-kurangnya salah seorang daripada mereka berada di dalam air dan seorang lagi masih tidak pasti,” katanya.

Polis akan meneruskan usaha pencarian udara di pulau berkenaan tengah hari ini.

Kolonel Angkatan Pertahanan New Zealand, Rian McKinstry memberitahu, sepasukan enam lelaki dan dua wanita menghabiskan masa selama empat jam di pulau itu.

“Kita tidak boleh mengabaikan risiko yang ada dalam operasi itu,” katanya.

Difahamkan, enam mayat terbabit akan diterbangkan ke Auckland untuk dikenal pasti secara rasmi.

Sementara itu, lapan lagi pelancong yang dilaporkan hilang turut dianggap terbunuh.

Kementerian Kesihatan memaklumkan, seramai 17 mangsa masih menerima rawatan di empat hospital di seluruh negara. — SINAR HARIAN


AKU MAHU KE SEKOLAH: AMAR DARI HODEIDAH, YAMAN

Semalam penulis berjumpa dengan Amar, seorang pelarian kanak-kanak Yaman yang gagal memberikan jawapan jelas tentang usianya sama ada berumur 8 tahun atau 10 tahun.

Kanak-kanak yang berambut kerinting halus itu adalah pelarian dalaman dari Hodeidah antara kawasan terjejas teruk dalam konflik perang saudara di Yaman sejak lima tahun lalu.

Ketika penulis menemuinya, Amar leka bermain dengan kawan-kawannya di antara lorong-lorong khemah pelarían daif di kem pelarian dalaman Dar Saad di pinggir kota Aden.

Tidak berselipar seperti kebanyakan kanak-kanak pelarian lain, Amar yang mukanya bersalut debu terkejut ketika penulis meminta bercakap dengannya melalui penterjemah.

“Aku tidak ke sekolah, tapi mahu ke sekolah,” kata Amar menundukkan kepala. Amar mengelak bertentang mata dengan penulis, barangkali dia tidak gemar berdepan kamera.

Penulis meminta Wagdi Ali, penduduk tempatan yang boleh berbahasa Inggeris menanyakan kenapa Amar tidak pergi ke sekolah. Jawapan dari Amar selepas itu meluruhkan hati penulis.

Ibu Amar melarang dia ke sekolah, malah semua empat abangnya tidak ke sekolah dan begitu juga dua adik lelakinya yang masih kecil. Keputusan ibunya itu kerana mereka adalah pelarian.

“Mereka miskin, tiada wang hantar anak ke sekolah. Inilah hidup pelarian Yaman,” kata Wagdi menjelaskan hanya sebahagian kecil anak-anak pelarian Yaman yang berpeluang ke sekolah.

Amar dan keluarganya adalah antara 131 keluarga yang berlindung di kem pelarian dalaman Dar Saad yang mula dibuka sejak 11 bulan lalu. Kesemua pelarian di kawasan itu berasal dari Hodeidah, kawasan pelabuhan yang pernah dikepung kumpulan Houthi di wilayah utara Yaman.

Pelarian dalaman di kem serba daif yang padat dengan khemah-khemah buruk dan tidak mempunyai bekalan air itu bergantung hidup kepada bantuan kemanusiaan dari badan bukan kerajaan tempatan dan antarabangsa.

Antara NGO membantu pelarian dalaman di Kem Dar Saad itu adalah Field Medical Foundation (FMF) iaitu bakal rakan kerjasama Mercy Malaysia yang tiba di Aden sejak Sabtu lalu.

Difahamkan, keluarga pelarian di kem itu juga menerima bantuan makanan bulanan dari Program Makanan Dunia (WFP), bagaimanapun bekalan terbabit putus sejak tiga bulan lalu.

Berbalik kepada Amar, beliau antara dua juta kanak-kanak di Yaman yang tidak ke sekolah kerana terjejas akibat ancaman peperangan, kebuluran dan penyakit di wilayah konflik Yaman.

Amar juga tergolong dalam kelompok 1.5 juta kanak-kanak pelarian dalaman di negara Arab termiskin itu. Perang saudara benar-benar meragut masa depan kanak-kanak di Yaman.

“Konflik, tiada pembangunan dan kemiskinan menafikan kanak-kanak Yaman untuk akses pendidikan, hak masa depan lebih baik,” kata Jurucakap UNICEF, Sara Beysolow Nyanti dalam laporan media sebelum ini.

Hakikat ini disaksikan sendiri penulis di wilayah selatan Yaman apabila hanya segelintir kanak-kanak pelarian berpeluang ke sekolah di mana kebanyakkannya ditaja badan antarabangsa.

“Banyak anak-anak tidak ke sekolah kerana kemiskinan. Kalau ada pun sekolah jauh dan mereka tidak boleh menyediakan sarapan, makanan untuk anak-anak mereka,” kata Wagdi.

Penjelasan penterjemah penulis itu menerangkan kenapa ibu Amar terpaksa menafikan hak anaknya kepada pendidikan kerana tuntutan hidup adalah lebih penting untuk pelarian.

Kebanyakan anak pelarian juga akan bekerja di usia awal dengan melakukan kerja buruh, keji dan kotor, termasuk mengutip besi buruk dan mengangkat air sekadar untuk upah kecil.

“Pendidikan penting untuk kanak-kanak kerana jika tidak ke sekolah mereka mungkin terbabit dengan keganasan selain masa depan yang teruk,” jelas Wagdi, penterjemah penulis kelihatan hampa dengan peperangan yang masih belum berakhir.

Konflik perang saudara Yaman disifatkan sebagai krisis kemanusiaan terburuk di abad ini oleh Pertubuhan Bangsa-Bangsa Bersatu (PBB). Setakat ini lebih 100,000 telah terkorban.

Ia menyebabkan lebih 80 peratus atau 24.1 juta penduduk Yaman terjejas dan memerlukan bantuan asing untuk hidup. Konflik itu memburukkan lagi keadaan penduduk Yaman yang sememangnya terbelenggu dalam kemiskinan seperti keluarga Amar.

“Pendidikan penting untuk anak-anak kami. Pendidikan juga penting untuk sesebuah negara membangun. Jika tiada pendidikan, tiadalah pembangunan dan masa sepan,” kata Wagdi mengenang nasib kanak-kanak seperti Amar di Yaman.

Selain peperangan, ada satu hakikat yang memisahkan Amar dengan sebahagian besar pelarían dalaman lain di Yaman. Amar dan keluarganya tergolong dalam kelompok muhamishin.

Muhamishin merujuk kelompok marhaen atau masyarakat bawahan di Yaman yang sejak dari dulu terbelenggu dengan kemiskinan kerana faktor budaya setempat. Kelompok ini sering menjadi pekerja bawahan untuk lapisan masyarakat lain di wilayah konflik itu.

Di akhir temubual, penulis bertanya kepada Amar, “kamu mahu menjadi apa bila dewasa nanti?”.

Amar dengan bangganya berkata, dia mahu mengikuti jejak langkah abang-abangnya, “aku mahu menjadi porter (pengangkut barang)”. — AlHijrah Online


USUL MENGOSONGKAN JAWATAN YDP DEWAN RAKYAT DILULUSKAN

KUALA LUMPUR: Dewan Rakyat hari ini meluluskan usul mengosongkan jawatan Yang Dipertua Dewan Rakyat yang sebelum ini dijawat oleh Tan Sri Mohamad Ariff Md Yusof.

Usul tersebut dicadangkan oleh Perdana Menteri, Tan Sri Muhyiddin Yassin hari ini untuk menggantikan Mohamad Ariff atas alasan mempunyai calon lain.

Berdasarkan undian 111 ahli parlimen menyokong usul berkenaan manakala 109 yang lain tidak menyokong, satu ahli parlimen tidak hadir serta satu ahli parlimen berkecuali.

Sebelum itu Menteri di Jabatan Perdana Menteri (Undang-Undang) Datuk Takiyuddin Hassan memaklumkan usul pengosongan jawatan speaker dibuat berdasarkan Perkara 57 (2) Perlembagaan Persekutuan dan Aturan Mesyuarat. — AlHijrah Online


PENYAKIT DEMAM BABI AFRIKA DIKESAN DI NEGERI SEMBILAN

SEREMBAN: Jabatan Perkhidmatan Veterinar Negeri Sembilan (JPVNS) hari ini mengesahkan penyakit Demam Babi Afrika (ASF), dikesan di sebuah ladang di Kampung Baru Tanah Merah Site A, Port Dickson.

Pengerusi Jawatankuasa Bertindak Pertanian dan Industri Asas Tani negeri Datuk Bakri Sawir berkata pengesanan penyakit itu, hasil pengesahan sampel ke atas dua ekor daripada 275 ekor babi di ladang tidak berlesen itu, semalam.

Beliau berkata JPVNS mengambil langkah awal dan proaktif dengan menyita kawasan tersebut, selain anggota polis dan petugas jabatan itu turut membantu meningkatkan pemantauan sekitar lima kilometer dari lokasi berkenaan, bagi memastikan tiada pergerakan keluar masuk ternakan.

“Pihak kami menerima maklumat mengenai penyakit itu pada Khamis lepas, sebelum JPVNS bertindak mengambil sampel pada dua haiwan tersebut dan keputusan yang diterima pada petang semalam mendapati ia positif ASF.

“Kita tidak mendapat kerjasama daripada penternak di ladang tersebut berhubung bagaimana haiwan itu dijangkiti, tetapi menerusi maklumat yang tidak dapat disahkan lagi, jangkitan kemungkinan susulan kemasukan haiwan berkenaan dari Perak dan siasatan masih dijalankan,” katanya.

Menurut Bakri semua ternakan tersebut akan dilupuskan mengikut prosedur ditetapkan, selain penternak terlibat berdepan tindakan undang-undang kerana sebelum ini notis telah diberikan kepada kira-kira 20 ladang ternakan haiwan tersebut, supaya menghentikan pengoperasian sebab tidak berlesen.

“Penternak di kawasan itu sepatutnya mengambil pengajaran daripada kes virus Nipah yang pernah menjangkiti ternakan babi, sehingga menyebabkan lebih 100 kematian penduduk pada 1999.

“Bagi pembeli, mereka juga dinasihatkan lebih berwaspada sekiranya mendapat tawaran harga rendah bagi penjualan daging babi di mana-mana pasar raya dan pasar,” katanya.

Dalam pada itu, Pengarah JPVNS Dr Redzuan Ibrahim menjelaskan ASF tidak menjangkiti manusia dan jangkitan hanya terhad dalam kalangan spesies haiwan itu sahaja.

“ASF berbeza dengan virus Nipah, namun kadar merebaknya sangat cepat dan memudaratkan kepada ternakan babi yang lain. Jangkitan ini boleh dibawa daripada lalat atau anggota badan babi yang dijangkiti ASF.

“Apabila ternakan yang sakit ini disembelih, daging dan darahnya boleh merebak ke ladang-ladang yang lain. Selain itu juga ia boleh menyebabkan kematian yang tinggi dalam kalangan haiwan itu sekitar 70 hingga 80 peratus,” katanya.–AlHijrah Online


TV ALHIJRAH TERIMA DUA PENGIKTIRAFAN ANUGERAH THE BRANDLAUREATE 2019

KUALA LUMPUR: AlHijrah Media Corporation (TV AlHijrah)
menerima dua pengiktirafan anugerah berprestij dalam dunia penjenamaan
perniagaan di Majlis The BrandLaureate
World Halal BestBrands Awards 2019 di Hotel Majestic di sini semalam.

Dua pengiktirafan terbabit adalah The BrandLaureate World Halal Brand Leadership Awards diterima Ketua Pegawai Eksekutif (KPE) TV AlHijrah, Namanzee Harris dan The BrandLaureate World Halal Strategic Business Partner Brand Awards yang mengiktiraf TV AlHijrah secara keseluruhannya.

KPE TV ALHIJRAH DIIKTIRAF SEBARIS SITI NURHALIZA DAN KP JAKIM

Selaku penerima anugerah kepimpinan The BrandLaureate itu, Namanzee berdiri sebaris dengan dua lagi penyandang anugerah sama iaitu selebriti terkenal, Datuk Siti Nurhaliza yang juga Pengasas Simply SS Trading Sdn Bhd dan Ketua Pengarah Jabatan Kemajuan Islam Malaysia (JAKIM), Datuk Mohamad Nordin Ibrahim.

Namanzee menyifatkan kedua-dua anugerah berprestij
terbabit sebagai pengiktirafan industri kepada sumbangan TV AlHijrah dalam
penyebaran dakwah Islam melalui industri penyiaran dan korporat.

Katanya, anugerah terbabit juga menterjemahkan
pengiktirafan industri kepada agensi dan jabatan agama dalam sektor korporat.

“Ia juga membuktikan TV AlHijrah sebagai salah satu perintis dan inovatif dalam sektor islamik korporat, berdaya saing dan kompetitif dalam arus IR4 (Revolusi Industri Ke-4).

“Saya amat berbangga dengan pencapaian ini kerana ia mengiktiraf kerja keras kesemua kakitangan TV AlHijrah selain apresiasi khusus kepada semua unit terlibat,” katanya kepada AlHijrah Online di sini hari ini.

Pengiktirafan anugerah kepimpinan The BrandLaureate kepada Namanzee yang sebelum ini mengetuai Jabatan Kandungan dan Inovasi ASTRO adalah berdasarkan pengalaman dan sumbangannya dalam bidang penyiaran sejak 16 tahun lalu, selain menjadi pengemudi baharu bagi TV AlHijrah.

Selain TV AlHijrah, JAKIM juga turut diiktiraf sebagai penerima The BrandLaureate World Halal Strategic Business Partner Brand Awards diikuti Perbadanan Pembangunan Industri Halal (HDC) dan Persekutuan Muslim Korea.

Kedua-dua organisasi terbabit, TV AlHijrah dan
JAKIM diiktiraf bagi kategori sama tahun lalu.

Majlis penyampaian anugerah itu disempurnakan Presiden The BrandLaureate, Dr KK Johan dengan kehadiran Datuk Seri Anwar Ibrahim, sebagai tetamu kehormat, serta kenamaan lain.

Halal adalah industri global yang berkembang pesat dan mempunyai potensi besar bukan hanya di negara Islam tetapi kuasa ekonomi bukan Islam seperti China, Jepun, Amerika Syarikat dan United Kingdom. – AlHijrah Online/Syed Azwan Syed Ali


Perketatkan penguatkuasaan ke atas kilang haram

KUALA LUMPUR –  Penguatkuasaan ke atas operasi kilang-kilang haram perlu dikuatkuasakan dengan lebih ketat lagi sebelum keadaan bertambah parah.

Walaupun kerajaan menyediakan prosedur operasi standard (SOP) sebagai panduan kepada industri, namun mangsa akibat keracunan bahan kimia menunjukkan SOP ini tidak dipatuhi.

Dalam insiden keracunan bahan kimia di Pasir Gudang, sisa bahan kimia yang tidak dilupuskan secara selamat dan memenuhi piawaian menyebabkan bencana kepada awam, sekaligus membuka mata masyarakat akan bahayanya sebarang keengkaran pihak pengilang terhadap pematuhan peraturan melupuskan sisa buangan kilang.

Menurut Pensyarah di Fakulti Sains dan Teknologi Universiti Kebangsaan Malaysia, Profesor Dr. Yang Farina Abdul Aziz,  tindakan kilang-kilang haram ini membuang sisa bahan kimia ke dalam sungai terlihat sebagai cubaan mengelak daripada kegiatan mereka terbongkar.

Kesan akibat keracunan bahan kimia akan menjadi lebih teruk dan buruk jika bahan kimia itu sampai ke laut, kata beliau sewaktu ditemuramah oleh Berita Hijrah Jumaat lalu.

Mengikut sampel yang pernah diambil di Sungai Kim Kim beberapa tahun lalu, didapati tahap oksigen larut dalam sungai itu adalah sifar.

Indikasi itu menunjukkan bahawa tiada kehidupan yang boleh hidup dalam sungai tersebut dan keadaan sungai berwarna hitam memberi petujuk bahawa kegiatan membuang sisa bahan kimia dalam sungai sudah berlanjutan selama beberapa tahun.


BANJIR KILAT DIJANGKA LANDA ENAM NEGERI DALAM TEMPOH 24 JAM

KUALA LUMPUR: Banjir kilat mungkin melanda Johor, Pahang, Perak, Selangor, Terengganu dan Sabah dalam tempoh 24 jam jika berlaku hujan lebat atau ribut petir yang signifikan, menurut Pusat Ramalan dan Amaran Banjir Negara (PRABN) Jabatan Pengairan dan Saliran (JPS).

Berdasarkan notis PRABN yang dikeluarkan 7 pagi ini,  kawasan terlibat di Johor ialah Kota Tinggi sekitar Sedili Kechil dan Ulu sungai Sedili Besar, Muar (Bandar, Bandar Maharani dan Jalan Bakri) serta Mersing (Bandar Padang Endau).

Di Pahang, tiga daerah terlibat iaitu Kuantan sekitar Bandar Kuantan, Hulu Kuantan, Kuala Kuantan, Pulau Manis dan Sungai Karang, Maran (Pekan) serta Pekan (Bebar, Pekan dan Langgar).

Sementara itu, di Perak dua daerah dan kawasan sekitar yang dijangka terjejas ialah Bagan Datuk (Pekan Simpang Empat) dan Hilir Perak (Durian Sebatang) manakala di Selangor membabitkan Klang.

Bagi Terengganu pula, kawasan diramal terjejas adalah Marang (Bukit Payung) dan Kuala Terengganu (Batu Buruk, Chendering dan Kuala Terengganu) manakala di Sabah ialah Tuaran (Kampung Berungis dan Pekan Tenghilan).

Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.


INDIVIDU HINA JALUR GEMILANG LAYAK DILUCUT KERAKYATAN

SHAH ALAM: Individu yang menghina Jalur Gemilang wajar dilucutkan kerakyatan boleh menjatuhkan maruah bendera yang disanjung tinggi dalam negara.

Pakar sejarah, Profesor Datuk Dr Ramlah Adam menegaskan individu terbabit tidak layak menjadi warganegara Malaysia.

“Lebih baik buang saja status kewarganegaraan yang mereka miliki,” katanya ketika diminta mengulas insiden bendera Malaysia dengan bintang berbucu lima yang dipaparkan pada skrin ketika siaran langsung pembukaan Kejohanan Kebangsaan Bola Keranjang Piala Lum Mun Chak Bawah 15 Ke-28 di Stadium Hang Jebat semalam.

Ramlah ketika dihubungi semalam juga berkata, tindakan itu antara satu cara untuk mengganggu gugat kedaulatan negara dan boleh dilabel sebagai pembelot.

“Perbuatan ini menunjukkan bahawa mereka ingin menafikan bendera negara sendiri yang telah lama digunakan sejak Malaysia memperolehi kemerdekaan,” katanya.

Dr Ramlah berkata, tindakan itu sengaja dilakukan oleh pihak tertentu untuk mencabar kuasa Yang di-Pertuan Agong dengan melanggar prinsip Rukun Negara.

Justeru Dr Ramlah berharap pihak berkuasa mengambil tindakan undang-undang yang sewajarnya demi menjaga keharmonian dan nama baik Malaysia. — SINAR HARIAN


TURKIYE KUTUK SEKERAS-KERASNYA KEPUTUSAN BENARKAN BAKAR AL-QURAN

ANKARA: Turkiye pada Sabtu mengutuk ‘perbuatan keji’ ke atas al-Quran dan menyifatkan ia sebagai satu ‘jenayah kebencian secara terang-terangan’, lapor Agensi Anadolu memetik kenyataan Kementerian Luar Turkiye.

Menurut kenyataan itu “membiarkan tindakan anti-Islam yang menyasarkan umat Islam dan menghina nilai-nilai suci kita dengan berselindung di sebalik kebebasan bersuara tidak boleh diterima sama sekali.”

Turkiye menyeru pihak berkuasa Sweden untuk mengambil langkah yang perlu terhadap jenayah kebencian ini kerana perbuatan itu satu lagi contoh Islamofobia, gerakan perkauman dan diskriminasi di Eropah yang amat membimbangkan.

Kementerian itu juga menggesa semua negara serta pertubuhan antarabangsa untuk mengambil langkah konkrit sebagai solidariti menentang Islamofobia.

Kenyataan Turkiye itu dibuat selepas ketua parti sayap kanan Denmark Stram Kurs, Rasmus Paludan, dilaporkan telah mendapat kebenaran untuk membakar al-Quran di luar Kedutaan Turki di Stockholm pada Sabtu.

Susulan itu, Ankara membatalkan lawatan Menteri Pertahanan Sweden Pal Jonson yang akan ke Turkiye.

Kementerian Luar Turki pada Jumaat turut memanggil Duta Sweden ke Ankara Staffan Herrstrom.

Minggu lalu, Turkiye meminta Sweden mengenakan tindakan terhadap kumpulan pengganas selepas tunjuk perasaan di Stockholm yang menyaksikan penunjuk perasaan memuat naik rakaman provokasi serta ancaman sebagai bantahan terhadap Turkiye dan Presiden Turki Recep Tayyip Erdogan.

Sweden dan Finland secara rasmi memohon untuk menyertai NATO Mei lalu.

Bagaimanapun, Turkiye yang juga ahli NATO selama lebih 70 tahun menyuarakan bantahan dan mendakwa kedua-dua negara itu menyokong kumpulan pengganas termasuk PKK dan Pertubuhan Fetullah (FETO). –AlHijrah Online


PESAWAT TEMPUR GEMPUR KAWASAN PEMBERONTAK DI UTARA SYRIA

DAMSYIK: Pesawat tempur tidak dikenali telah memusnahkan kawasan pemberontak di daerah Aleppo di utara Syria semalam, demikian laporan TV tempatan.

Agensi Berita Xinhua yang memetik TV berkenaan melaporkan pesawat tempur menyerang bandar al-Bab dan kawasan al-Rai di pedalaman timur laut Aleppo, tanpa memberikan butiran lanjut.

Menurut Syrian Observatory for Human Rights, pesawat tempur yang tidak diketahui itu terbang melintasi kawasan dikuasai pemberontak yang disokong Turki di pinggiran Aleppo, di mana enam ledakan didengari akibat serangan udara.

Sementara itu, laporan Kurdish menyatakan pakatan diketuai Amerika Syarikat menyerang 11 kedudukan pemberontak berhampiran al-Bab dan al-Rai.

Ia tidak diketahui apakah sasaran sebenar serangan itu. — Terjemahan AlHijrah Online


TIDAK PERLU HENTI SOLAT JUMAAT: ZULKIFLI

PUTRAJAYA: Solat Jumaat hendaklah diteruskan kerana situasi penularan wabak koronavirus masih terkawal di negara ini, kata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Zulkifli berkata solat yang diwajibkan kepada lelaki Muslim itu hendaklah diteruskan dengan beberapa perubahan antaranya memendekkan khutbah Jumaat.

“Orang ramai juga digalakkan untuk mengambil air sembahyang di rumah manakala pengurusan masjid dan jemaah hendaklah menyediakan ‘hand sanitizer’ (cecair pembasmi kuman) dan penutup hidung dan mulut sebagai langkah pencegahan.

“Mereka yang ada simptom COVID-19 bagaimanapun tidak perlu hadir solat Jumaat kerana termasuk dalam golongan orang yang sakit,” katanya pada sidang media selepas majlis kesyukuran dan amanat kepada agensi agama di bawah Jabatan Perdana Menteri di Masjid Tuanku Mizan Zainal Abidin di sini hari ini.

Hadir
sama timbalannya Ahmad Marzuk Saary yang juga Ahli Parlimen Pengkalan Chepa.

Zulkifli  yang juga bekas Mufti Wilayah Persekutuan berkata solat Jumaat hanya tidak boleh dilakukan dan diganti dengan solat Zohor jika keadaan wabak menjadi umum dan merebak secara tidak terkawal.

Beliau
berkata hal itu hanya boleh dilakukan selepas memenuhi beberapa syarat iaitu
larangan berkenaan status wabak dikeluarkan pihak berkuasa seperti Kementerian
Kesihatan.

“Ia juga tertakluk kepada wabak itu sudah menunjukkan kesannya di tempat itu dan ramai individu yang telah disahkan positif COVID-19 dengan Kementerian Kesihatan telah menyemak dan memeriksa masjid atau surau Jumaat terlebih dahulu,” katanya.

Terdahulu dalam amanatnya, Zulkifli menegaskan mengenai kepentingan menghormati dan menjaga masa selain amanah dalam melaksanakan tanggungjawab sebagai kakitangan agensi jabatan agama. – AlHijrah Online/ Zamir Akmal Zambri


PERBICARAAN KES RASUAH AHMAD ZAHID DITANGGUH TAHUN DEPAN

KUALA LUMPUR: Perbicaraan kes rasuah bekas Timbalan Perdana Menteri Datuk Seri Dr Ahmad Zahid Hamidi melibatkan dana Yayasan Akalbudi (YAB) ditangguhkan ke Januari tahun depan sementara menunggu rayuan berhubung keputusan kenyataan saksi.

Hakim Mahkamah Tinggi Datuk Collin Lawrence Sequerah melapangkan tarikh pendengaran itu hari ini dan esok serta 9 dan 10 Nov selepas peguam utama Ahmad Zahid, Datuk Hisyam Teh Poh Teik memohon untuk menangguhkan perbicaraan itu.

Hakim menetapkan 21 hari untuk perbicaraan iaitu 16-19 Jan, 30-31 Jan, 7-9 Feb, 27-30 Mac, 10-13 April dan 15-18 Mei.

Terdahulu, Hisyam berkata pihak pembelaan memohon untuk menangguhkan perbicaraan itu sementara menunggu keputusan rayuan Ahmad Zahid terhadap keputusan Mahkamah Tinggi yang menolak permohonannya untuk mendapatkan keterangan rekod 15 saksi Suruhanjaya Pencegahan Rasuah Malaysia (SPRM).

Beliau berkata rayuan itu dijadual didengar pada 14 Nov di Mahkamah Rayuan.

“Apa sahaja keputusan Mahkamah Rayuan, ini akan membantu pihak pembelaan menentukan saksi-saksi yang kami panggil di hadapan Yang Arif.

“Terdapat beberapa saksi yang ditawarkan oleh pihak pembelaan yang akan kami tumpukan tetapi kami memerlukan panduan daripada Mahkamah Rayuan sama ada kami boleh mendapatkan kenyataan mereka atau sebaliknya, jadi kami dalam dilema. Atas nama keadilan, kami meminta mahkamah menunggu keputusan pada 14 Nov,” kata peguam itu.

Beliau juga berkata seorang saksi dari Bagan Datuk yang sepatutnya memberi keterangan hari ini tidak sihat dan pihak pembelaan tidak mempunyai saksi lain untuk dipanggil buat masa ini.

Setakat ini pihak pembelaan telah memanggil enam saksi termasuk Ahmad Zahid pada perbicaraan kes bela dirinya.

Ahmad Zahid, 69, menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.–AlHijrah Online


VAKSIN DI PANTAI TIMUR DIJANGKA SELESAI PADA OKTOBER

KUANTAN: Proses suntikan vaksin bagi penduduk di Pantai Timur dijangka selesai menjelang hujung bulan Oktober ini.

Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar berkata sasaran itu ditetapkan supaya tidak timbul masalah jika berlaku banjir di Pahang, Kelantan dan Terengganu pada musim tengkujuh.

Kerajaan katanya sedang menyusun jadual pengagihan bekalan vaksin dan berharap prosesnya diselesaikan mengikut jadual.

“Kita harap dapat selesaikan namun jika tidak berjaya kita akan lihat apa strategi untuk pemberian vaksin sewaktu musim tengkujuh,” katanya pada sidang media selepas Mesyuarat Bertindak Program Imunisasi COVID-19 Kebangsaan (PICK) peringkat Pahang di Wisma Sri Pahang, di sini, hari ini.

Beliau dalam pada itu menaruh keyakinan kadar suntikan harian vaksin COVID-19 di Pahang mampu ditingkatkan daripada purata 5,000 sehari kepada 30,000 suntikan sehari sebaik bekalan vaksin diterima kerajaan Persekutuan.

Khairy Jamaluddin turut memberi jaminan kerajaan Pahang bakal menerima 440,000 dos vaksin COVID-19 bulan depan berbanding hanya 180,000 dos diterima bulan ini. — AlHijrah Online


ARAB SAUDI SETUJU TERUSKAN ‘MAKKAH ROUTE’ KEPADA JEMAAH HAJI MALAYSIA

KUALA LUMPUR: Kerajaan Arab Saudi bersetuju meneruskan inisiatif Makkah Route atau prapelepasan kepada bakal jemaah haji dari Malaysia bagi musim haji tahun ini, kata Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman.

Beliau berkata pelaksanaan inisiatif itu akan memudahkan proses kemasukan bakal jemaah haji Malaysia ke Tanah Suci tanpa perlu melalui prosedur yang memakan masa setibanya di lapangan terbang negara itu.

“Pasukan Imigresen dan Kastam Arab Saudi akan berada di Lapangan Terbang Antarabangsa Kuala Lumpur (KLIA) untuk memeriksa pasport jemaah haji, jadi apabila tiba di lapangan terbang Madinah atau Jeddah mereka tidak perlu lagi menunggu proses imigresen dan kastam.

“Jemaah haji akan terus menaiki bas ke hotel masing-masing sama ada di Madinah atau di Makkah, manakala beg mereka akan diuruskan pihak agensi dari Arab Saudi untuk dihantar ke hotel. Proses ini bukan sahaja tidak mengambil masa lama, malah memberi kemudahan yang sangat baik kepada bakal haji,” katanya pada sidang media Operasi Haji 2022 di sini, hari ini.

Untuk tahun ini, Syed Saleh berkata pihak TH akan menggunakan perkhidmatan dua syarikat penerbangan bagi membawa bakal jemaah haji iaitu Malaysia Airlines Berhad dan SAUDIA Airlines (SAUDIA).

“Dua syarikat penerbangan tersebut akan menerbangkan secara sama rata setiap hari dengan penerbangan pertama akan berlepas pada 4 Jun ini,” katanya.

Syed Saleh berkata pihak TH akan mengeluarkan surat jadual penerbangan kepada bakal haji secara berperingkat mulai minggu hadapan.

Beliau turut mengingatkan jemaah supaya melakukan ujian Tindak Balas Berantai Polimerase (RT-PCR) dalam tempoh 48 jam sebelum melapor diri di stesen pelepasan.

Bagi bakal haji yang positif COVID-19, katanya mereka masih berpeluang ke Tanah Suci sekiranya sembuh sebelum tarikh penerbangan akhir, namun perlu mendapat kebenaran pelepasan daripada pegawai perubatan terlebih dahulu.

“Kami akan bantu sebaik mungkin untuk mereka pergi juga selepas selesai kuarantin. Jika tidak berpeluang pergi tahun ini, kami akan beri keutamaan pula pada tahun akan datang,” katanya.

Beliau berkata pihak TH turut menyediakan pegawai dan pakar perubatan khas dari Kementerian Kesihatan bagi merawat jemaah yang positif COVID-19 ketika berada di Tanah Suci, termasuk menyediakan pusat isolasi di bilik hotel dan wad khusus.  – AlHijrah Online


LELAKI TURUN GUNUNG TAHAN DIHANYUTKAN ARUS SUNGAI TANUM

KUANTAN: Seorang lelaki dikhuatiri lemas selepas didakwa dihanyutkan arus deras Sungai Tanum semasa menuruni Gunung Tahan di Kuala Lipis, hari ini.

Ketua Polis Daerah Lipis Supt Azli Mohd Noor berkata pihaknya dimaklumkan kejadian yang menimpa Haniff Harun, 47, dari Kampung Paloh Haji Daud, Kuala Terengganu itu pada 2.20 petang tadi.

“Mangsa difahamkan menyertai aktiviti mendaki bersama sembilan individu dengan dipandu arah oleh masing-masing seorang malim gunung dan porter menggunakan laluan masuk di Merapoh.

“Pendakian bermula pada Jumaat lepas (20 Jan) sebelum dijangka turun pada Selasa, namun mereka terpaksa berpatah balik ke Kuala Juram akibat cuaca buruk,” katanya menerusi kenyataan di sini hari ini.

Azli berkata kumpulan itu perlu menyeberangi sungai selebar kira-kira 20 meter dalam perjalanan turun.

Katanya, operasi mencari dan menyelamat (SAR) diaktifkan petang tadi melibatkan polis serta bomba termasuk Pasukan Mencari dan Menyelamat di Gunung dan Gua (Mocsar) dan setakat ini hanya beg mangsa ditemukan berhampiran lokasi kejadian. –AlHijrah Online


Dr. Syeikh Muzaffar jawab isu bentuk bumi

KUALA LUMPUR – Datuk Dr Sheikh Muszaphar Shukor Sheikh Mustapha menjawab persoalan bentuk sebenar bumi yang didakwa rata oleh sesetengah pihak di laman Instagram beliau hari ini.

Beliau yang merupakan angkasawan negara dan manusia ke-9 meneroka angkasa lepas terpanggil untuk menerangkan fakta sebenar di balik polemik yang kembali hangat di media sosial kini.

Menjelaskan fizikal bumi berbentuk sfera atau lebih tepat geo-sfera, tertumpu di kutub dan bonjol di garisan Khatulistiwa, beliau memperincikan bentuk sfera tersebut lebih kepada bentuk telur.

Beliau berlepas ke Stesen Angkasa Antarabangsa (ISS) menggunakan roket Soyuz TMA-11 buatan Rusia pada 10 Oktober 2007 lalu.

Selain itu Dr. Sheikh Muszaphar juga berkongsi kekagumannya tatkala melihat kebesaran ALLAH SWT ketika di angkasa lepas dan mengaku kesaksian itu akan mengubah perspektif sesiapa secara keseluruhannya.

“Mengelilingi  bumi sebanyak 16 kali sehari, setiap 45 minit matahari terbit dan  terbenam, mengelilingi orbit dengan kelajuan 27,000 kilometer per jam,  laungan azan kedengaran seketika, bibir terkumat-kamit terpegun dengan  kebesaran Ilahi.

Kenyataan beliau ini sekaligus menyangkal pemikiran golongan yang percaya dan mempromosi bentuk bumi ini rata.


UK ‘TIADA RANCANGAN’ PINDAHKAN KEDUTAAN KE BAITULMAQDIS

LONDON: Kerajaan baharu Britain diketuai Perdana Menteri Rishi Sunak pada Khamis buat masa ini tidak mempunyai sebarang hasrat untuk memindahkan Kedutaan United Kingdom (UK) di Israel dari Tel Aviv ke Baitulmaqdis.

Idea itu disuarakan semasa kepimpinan bekas Perdana Menteri Liz Truss dan beliau mengarahkan semakan mengenai perkara itu dilakukan, lapor Agensi Anadolu.

“Ia telah disemak. Tiada rancangan untuk memindahkan kedutaan Britain,” kata jurucakap kerajaan kepada pemberita.

Duta Palestin ke UK, Husam Zomlot mengucapkan terima kasih kepada pepimpinan baharu itu dan berpendapat persoalan mengenai lokasi Kedutaan UK tidak sepatutnya timbul sejak dari awal lagi.

“Kami menyeru kerajaan British memainkan peranan aktif, mengiktiraf negara Palestin, mengesahkan sokongan UK terhadap hak pelarian Palestin, mengharamkan semua barangan dan produk daripada penempatan di wilayah yang diduduki dan mengenakan sekatan terhadap syarikat yang mengaut keuntungan,” katanya.–AlHijrah Online


TV ALHIJRAH BANTU KUMPUL DANA KEMPEN TABUNG PAHLAWAN 2020

KUALA LUMPUR: Sumbangan dan jasa para perwira veteran Angkatan Tentera Malaysia (ATM) terhadap keamanan negara ini tidak ternilai harganya.

Oleh itu rakyat Malaysia kini disaran untuk kembali menghargai dan membalas sumbangan para veteran ATM dengan membantu mereka yang kurang bernasib baik melalui sumbangan kepada kempen Tabung Pahlawan 2020.

Menteri Kanan (Keselamatan) Datuk Seri Ismail Sabri Yaakob sebelum ini memaklumkan RM10 juta disasarkan melalui kempen berkenaan dan lebih 10,000 veteran tentera termasuk balu dan anak mereka dijangka menerima manfaat daripada sumbangan itu.

Mahu nasib veteran ATM dan keluarga dibela, TV AlHijrah bersama Jabatan Hal Ehwal Veteran ATM (JHEV) mengumumkan untuk berganding bahu mengumpul dana bagi membantu veteran ATM terutamanya mereka yang berada dalam kategori kurang berkemampuan, veteran kurang upaya (VKU) serta balu dan anak-anak mereka.

Ketua Pegawai Eksekutif TV AlHijrah, Namanzee Harris berkata, TV AlHijrah mengambil tanggungjawab penuh dalam memastikan misi mengumpul dana Kempen Tabung Pahlawan 2020 ini berjaya mencapai sasarannya.

“Sebagai stesen televisyen Islam utama negara, adalah menjadi tanggungjawab kami untuk bukan sahaja membantu mewujudkan kesedaran dan menyampaikan berita terkini yang tepat pada masanya, malahan menguar-uarkan usaha pihak kerajaan yang memanfaatkan ummah. Mengumpul dana bagi Kempen Tabung Pahlawan ini adalah salah satu di antaranya.

“Kami berbesar hati menjadi rakan media yang membantu JHEV mengumpul dana bagi membantu veteran ATM yang memerlukan. Justeru, kami pastikan kempen yang dilaksanakan di TV AlHijrah ini bersifat holistik dan bersifat 360 darjah,” katanya.

Namanzee berkata, TV Alhijrah akan menggunakan semua platform yang dimiliki sama ada di kaca televisyen mahupun platform digital bagi mencapai demografi sosial yang lebih luas serta merayu untuk bantuan ini.

Tambahnya kempen ini secara rasmi akan dijalankan TV AlHijrah bermula 21 Ogos 2020 sehingga penghujung September 2020.

“Kami akan tayangkan dua kapsul istimewa yang dihasilkan oleh penerbit dalaman TV AlHijrah dalam usaha memberikan kesedaran kepada masyarakat bahawa keamanan yang kita kecapi pada waktu ini merupakan hasil pengorbanan tidak bertepi pasukan keselamatan negara, khusunya ATM.

“Kapsul patriotik yang dilakonkan oleh selebriti terkenal Malaysia seperti Dato’ Jalaluddin Hassan dan Emelda Rosmila akan sentiasa ditayangkan terutamanya pada waktu puncak,” katanya.

Namanzee turut menyeru rakyat Malaysia yang prihatin supaya terus menonton TV AlHijrah bagi mendapatkan maklumat terkini dari semasa ke semasa tentang pencapaian kempen ini dan dapat menghulur sumbangan ikhlas sebagai tanda terima kasih atas hadiah keamanan dan keselamatan yang dinikmati pada masa ini.

Ujarnya setiap sumbangan sama ada besar atau kecil adalah amat bermakna dan akan disalurkan kepada pihak JHEV.

Majlis pelancaran program rakan strategik diadakan secara langsung di dalam program bual bicara Assalamualaikum di TV AlHijrah pada 21 Ogos 2020 disertai oleh barisan kepimpinan negara iaitu Timbalan Menteri Pertahanan, Datuk Seri Ikmal Hisham Abdul Aziz, Ketua Setiausaha Kementerian Pertahanan, Datuk Seri Muez Abd Aziz, Panglima Angkatan Tentera (PAT), Jeneral Tan Sri Affandi Buang dan Ketua Pengarah Jabatan Hal Ehwal Veteran ATM, Mejar Jeneral Datuk Dzulkarnain Ahmad.

Orang ramai yang ingin menghulurkan sumbang boleh disalurkan ke akaun Maybank atas nama Yayasan Veteran ATM bernombor 5643 4262 2956. — AlHijrah Online


AL JAZEERA KUTUK PEMBUNUHAN WARTAWAN SHIREEN ABU AKLEH

DOHA: Rangkaian media Al Jazeera mengutuk pembunuhan pewartanya Shireen Abu Akleh, apabila tentera penceroboh Israel melepaskan tembakan ke arahnya pada pagi Rabu ketika beliau membuat liputan mengenai serbuan tentera Israel di bandar Jenin di wilayah penempatan di Tebing Barat.

Dalam satu kenyataan, Al Jazeera berkata, “Dalam insiden pembunuhan terang-terangan, yang melanggar undang-undang dan norma antarabangsa, pasukan penceroboh Israel membunuh wartawan Al Jazeera di Palestin, Shireen Abu Akleh, menyasarkan tembakan ke arahnya awal pagi ini, Rabu, Mei 11, 2022, semasa beliau menjalankan tugas kewartawanannya, dengan memakai jaket media yang jelas menunjukkan beliau seorang wartawan, membuat liputan pasukan penceroboh Israel yang menyerbu kem pelarian Jenin di Tebing Barat”, lapor agensi berita Qatar (QNA).

Kenyataan itu menambah “Rangkaian Media Al Jazeera mengecam jenayah kejam itu, yang bertujuan menghalang media daripada menjalankan tugas mereka.

“Al Jazeera menggesa kerajaan Israel dan pasukan pencerobohnya bertanggungjawab atas pembunuhan Shireen. Ia juga menyeru masyarakat antarabangsa untuk mengutuk dan memaksa tentera penceroboh Israel bertanggungjawab atas pembunuhan Shireen,” tambahnya.

Pihak berkuasa Israel juga bertanggungjawab menyasarkan penerbit Al Jazeera Ali al-Samudi, yang turut ditembak di belakang ketika membuat liputan insiden yang sama, dan kini sedang menjalani rawatan, menurut kenyataan itu.

Shireen, 51, berasal dari Bethlehem, tetapi dibesarkan di Baitulmaqdis, menurut QNA.

Beliau pada mulanya belajar seni bina di Universiti Sains dan Teknologi Jordan, kemudian bertukar ke bidang kewartawanan dan memperoleh ijazah sarjana muda dari Universiti Yarmouk di Jordan. Selepas menamatkan pengajian, Shireen kembali ke Palestin dan bekerja di beberapa stesen seperti UNRWA, Radio Suara Palestin, Saluran Satelit Amman, Yayasan Miftah, dan Radio Monte Carlo.

Pada 1997, beliau menyertai saluran satelit Al Jazeera dan bertugas dengannya sehingga hari ini. –AlHijrah Online